ועדת החינוך, התרבות והספורט, כנסת 23, פרוטוקול מספר 15, 2020-06-29 11:10

רם שפע: תודה לשני חברי הכנסת הנכבדים.

רם שפע: ראשית אני מאוד מתנצל שאיחרתי.

רם שפע: אני מאוד מקפיד לפתוח את הדיונים בזמן אבל נאלצתי להיות בוועדת הכנסת ולא משום סיבה אחרת.

רם שפע: בקרוב הסוגיה הזאת תיפתר בצורה טובה יותר.

רם שפע: רשמנו בנושא הדיון 'מצוקת הילדים והנוער בעקבות חוסר הבהירות סביב מסגרות הקיץ'.

רם שפע: אני רוצה להתייחס לנושא הזה בשני אופנים ואחרי כן נתחיל.

רם שפע: סביב משבר הקורונה כמובן שיש לנו עוד הרבה מאוד אתגרים בחברה הישראלית וכמובן האתגר של איך אנחנו מפעילים ומה אנחנו עושים עם מסגרות הזמן של הילדים והנוער והנערות, זה אתגר שיש לו השפעות בריאותיות קריטיות וברור שההנחיות של משרד הבריאות מאוד מאוד משפיעות על מה יקרה בקיץ, בכל הרבדים ובכל הגילאים, גם בתוך המסגרות הפורמליות בהיבטים של בית ספר של החופש הגדול וגם בכל המסגרות הבלתי פורמליות.

רם שפע: אבל אני חייב להגיד שיש עוד אפקט והוא לא פחות או כמעט לא פחות דרמטי, וזה הפיצול בין המשרדים, משרדי החינוך והמשרד להשכלה גבוהה והמשלימה, שמייצר בשטח כאוס.

רם שפע: זו האמת.

רם שפע: אני אומר את זה מכיוון שזו פשוט האמת, ניהלתי בימים האחרונים כמה שיחות עם הנציגים של כל הארגונים שמייצגים את הנוער בישראל וגם שמייצגים ילדים, קייטנות, באמת בכל הרמות.

רם שפע: אמרתי גם לשרים כמה פעמים וגם למנכ"לי המשרדים, שהם חייבים לעשות הכל כדי שבימים הקרובים כמה שיותר דברים יגיעו למצב של בהירות והבנה, הכספים תקועים, תיכף נשמע כאן את נציגי האוצר וכלל הנציגים שעסוקים במעבר בין המשרדים, גם הכספים תקועים, גם התקנים תקועים, גם יש חוסר בהירות לגבי מי עובר ומה עובר, ובקצב הזה גם אם נצליח לייצר מצב שאנחנו פותרים או מבינים מה המתווה בעקבות הקורונה, והיום בצהריים יש קבינט קורונה שדן גם בזה, עדיין הרבה מהדברים לא יצליחו לצאת אל הפועל מכיוון שהכאוס בין המשרדים מייצר מצב של חוסר בהירות מאוד מאוד קשה.

רם שפע: הבטחתי בוועדה בדיון שעשינו כאן

רם שפע: לפני שבועיים שהיה בעקבות הפיצול של המשרדים שצריך לציין שהשר אלקין נכח בדיון והתייחס והביע את הכוונה המאוד מאוד רצינית שלו להצליח לייצר סדר, אני הבטחתי שנעקוב אחרי זה, הבטחתי שנקים צוות של כל הנציגים של החינוך הבלתי פורמלי, כדי שהם יוכלו לקבל מאתנו מענה לגבי הפיצול בין המשרדים.

רם שפע: אתמול קיימתי פגישה ראשונה של הצוות עם נציגים רחבים, מכלל הארגונים, כדי לראות מה המצב, ולצערי נוכחתי לראות כמו שידעתי, אבל בצורה חריפה יותר, שהמצב קשה בשטח.

רם שפע: לכן הדיון הזה אמנם עסוק באופן כללי בקיץ, אבל היה לי חשוב מאוד לציין את זה שהפער הוא בריאותי וקשור לפיצול בין המשרדים.

תהלה פרידמן: מה המטרה של הצוות?

רם שפע: המטרה של הצוות היא לעקוב אחרי כל הצרכים של הגופים שההחלטה על פיצול המשרדים מרעה איתם.

רם שפע: לצורך העניין, ארגוני הנוער ותנועות הנוער, חלק מהדברים, הם פוצלו בין המשרדים, עברו משרד, האנשים שעובדים במשרד החינוך עכשיו הוחלט שהם עוברים למשרד להשכלה משלימה אבל התקן שלהם עדיין נמצא במשרד החינוך, הם לא יכולים לתת מענה.

רם שפע: זאת רק הייתה דוגמה אחת, אני בטוח שהנציגים ידעו לתת ולהסביר את זה טוב יותר ממני.

רם שפע: כמובן גם השלטון המקומי נאלץ להתמודד עם כל מה שאמרתי עכשיו, זה משפיע עליו באופן ישיר.

רם שפע: אז שוב בוקר טוב לכולם, אחרי הפתיחה הזו.

רם שפע: אם חברי הכנסת לא רוצים להתחיל אז- - -

תהלה פרידמן: אני רוצה.

רם שפע: בבקשה.

רם שפע: פעם ראשונה שאנחנו פה יחד בדיון.

רם שפע: נאום בכורה בוועדה.

רם שפע: אני שמח מאוד שאת מצטרפת אלינו ואלי גם כחברת מפלגתי, אבל בעיקר כאשת חינוך, גם עם ניסיון רב ובעיקר עם תפיסות עולם שהוועדה תשמח לשמוע.

רם שפע: באמת.

רם שפע: מכל הלב.

תהלה פרידמן: קודם כל תודה רבה ותודה על הדיון הזה.

תהלה פרידמן: אני מסתובבת עם איזו תחושת דחיפות נורא גדולה, כי החופש הגדול עומד לפתחנו.

תהלה פרידמן: איך שהוא כל הדיון הוא על ילדים בבית ספר יסודי מההיבט של יהיו קייטנות או לא, במובן של האם מורים יוכלו לעבוד, שזה נורא חשוב, אבל בסוף יש ילדים בני 11 ומעלה שיש לפניהם חודשיים נטולי מסגרות, יש לי חרדות גדולות שאנחנו בסוף הקיץ, בוא נגיד שאוכלוסיית כיכר החתולות או חופי הכנרת וכאלה, כאילו יש פה ממש מצב חירום במובן הזה- - -

רם שפע: חד משמעית.

תהלה פרידמן: - - - כעוגנים של מחנות קיץ ופעילות תנועות נוער וכל מיני דברים כאלה, שלא יהיו קיימים, וזה דבר שהמשמעויות החברתיות שלו, מי שהורים עם כסף, יוכלו לתת כל מיני מענים משלימים, כמו כל הקורונה, העסק הזה יחריף פערים.

תהלה פרידמן: אז אני ממש מרגישה שאנחנו צריכים להרים איזה דגל של שעת חירום חינוכית וחברתית.

תהלה פרידמן: אתה דיברת על האבסורד שבפיצול המשרדים, אין לי מה להוסיף.

תהלה פרידמן: רק נגיד בהיבטים של ידיעת הארץ, אז המצב הזה שהמורים לשל"ח הם ממשרד החינוך, בתי ספר שדה הם במשלים.

תהלה פרידמן: כל מיני פיצולים כאלה שהם לא מאפשרים לאף אחד לתפקד.

תהלה פרידמן: דבר אחרון, יש לנו, אני חושבת שהממשלה נדרשת פה לאיזו שהיא חשיבה יזמית שהיא לא דיפולט ממשלתי, כי יש לנו המון המון אנשים, בנות שירות תקנים קיימים שאין להם בעצם מה לעשות, נוער במכינות, אנשים מתחום התיירות, מורי דרך שאין להם עבודה מצד אחד, ומצד שני בני נוער שאין להם תעסוקה וצריך למצוא את הדרך לחבר בין שניהם, ואני מבינה שיש לזה משמעויות תקציביות, אבל אני חושבת שיש פה, צריך איזה, כמו שאמרתי, חשיבה יזמית בדבר הזה.

רם שפע: מסכים.

רם שפע: תודה על הדברים.

רם שפע: אנחנו נשמח לפתוח עם משרד החינוך, עם דודו ביטס, מפקח רשותי מינהל חברה ונוער אחראי קייטנות.

רם שפע: בוקר טוב לך, תודה שאתה איתנו.

רם שפע: שלום לך.

דודו ביטס: בוקר אור.

דודו ביטס: אני יכול לומר שנכון, יש רעשי רקע בפיצול של המשרדים וכולי, ותחום הקייטנות איך שהוא יעבור מתי שהוא ממשרד החינוך למשרד החדש, אבל אנחנו כבר מעל חודש ימים מתעסקים בעניין הזה ומכינים את עצמנו לרגע שבו נקבל את האישור.

דודו ביטס: אני רוצה להזכיר, מדברים על צו הבריאות שסעיף 8 בו אוסר על קיום קייטנות, וכמובן עד לרגע הזה גם המתווה שעליו כבר שקדנו לאורך תקופה מאוד ארוכה, ונכתב, עודכן ושודרג כל פעם מחדש מותאם למציאות, לא קיבל עד עכשיו מענה.

דודו ביטס: הוא נמצא על שולחנו של משרד הבריאות.

דודו ביטס: אבל במקביל, אני רוצה לומר שאנחנו כבר מלפני חודש התחלנו - - -

תהלה פרידמן: אתה יכול להסביר לאיזה מתווה, מה לא קיבל מענה?

דודו ביטס: אני יכול להמשיך?

רם שפע: שאלה חברת הכנסת פרידמן מה לא קיבל מענה.

רם שפע: שמעת את השאלה?

דודו ביטס: לא.

תהלה פרידמן: אני רק שואלת איזה מתווה אתם מצפים למענה לגביו.

תהלה פרידמן: אם אתה יכול לפרט את המתווה?

דודו ביטס: מה?

רם שפע: דיברת על מתווה אדוני.

דודו ביטס: אנחנו הגשנו מתווה שבעצם הוא כולל את הקייטנות מכל הסוגים וקייטנות רגילות, קייטנות של בית ספר של החופש הגדול, קייטנות עם לינה, קייטנות בלי לינה, קייטנות פרטיות, קייטנות ציבוריות, כל מה שאנחנו יודעים לאשר כל השנים, זה מה שביקשנו.

דודו ביטס: כמובן אמרנו שאנחנו נבצע את הקייטנות על פי חוק מצד אחד, ובהתאם למגבלות שמשרד הבריאות יטיל באמצעות המתווה.

דודו ביטס: אבל לפני כן, לפני שבכלל יאשרו את המתווה, צריך לשנות את הצו, שפה בעיני הכל תקוע.

דודו ביטס: נתחיל עם הצו, ומיד אחרי זה צריך להפעיל את המתווה.

דודו ביטס: אם כל זה יקרה היום, אנחנו עוד מסוגלים במאמצים רבים, אולי ב-1.7 להתחיל את מה שכבר הוגש, כי אמרתי קודם, התחלנו הכשרות כדי לא להיתקע.

דודו ביטס: התחלנו הכשרות של מנהלי קייטנות מכל הסוגים, כבר מלפני חודש כולם - - - בזום כדי לא להפסיד זמן ולא להתמודד עם המגבלות הפיזיות של לכנס אותם.

דודו ביטס: ובמקביל כל אחד כזה שמסיים השתלמות יכול להכנס לאתר רישוי קייטנות, לשגר את הבקשה שלו, לצרף את המסמכים.

דודו ביטס: המפקחים שלנו יושבים ברגע זה על כל בקשה ומטפלים בה, ומשאירים מסמך אחד לא מאושר, כי האישור יוצא אוטומטית.

דודו ביטס: ברגע שנקבל את האישור על המתווה, ילחצו על המסמך האחרון והאישור ייצא לשטח.

דודו ביטס: כלומר, משרד החינוך לא פספס שום רגע, הכין את עצמו, ועדיין ממתין בקוצר רוח כדי לתת מענה.

דודו ביטס: אנחנו מקבלים טלפונים מכל הסוגים, מכל המינים, מכל האנשים, מסבירים בדיוק שאנחנו נערכנו, אנחנו מוכנים והתשובה הסופית היא לא במגרש שלנו.

דודו ביטס: וזה מה שאני בעצם יכול לומר נכון לרגע זה.

דודו ביטס: ברגע שנקבל את המתווה ואת האישור, ואני מקווה שזה יקרה עוד היום – אנחנו נוכל לצאת לדרך.

רם שפע: אנחנו מבינים, בעיני הבעיות הן קצת יותר עמוקות מהאופן שבו אתה מציג את זה, אבל חבר הכנסת להב הרצנו רוצה לשאול אותך שאלה.

יוראי להב-הרצנו: תודה רבה על התשובה שלך.

יוראי להב-הרצנו: אני אשמח אם תוכל להתייחס לנדבך נוסף של הפעילות במהלך החופש הגדול של תנועות הנוער הבלתי פורמליות והמכינות והש"שינים, זאת אומרת כל מה שקשור לחינוך בלתי פורמלי בזמן החופש הגדול.

יוראי להב-הרצנו: להבנתי נכון לעכשיו יש הקפאת פעילות מוחלטת שלא צפויה להשתנות.

יוראי להב-הרצנו: האם אתם נערכים במהלך החופש הגדול לאפשר את זה באיזו שהיא מתכונת?

דודו ביטס: אני אומר כך, אני המפקח הארצי על הקייטנות אז ההתמקדות שלי היא רק בקייטנות אבל אני יכול לומר לך מהיכרות שלי את כל המערכת, אנחנו כתבנו קול קורא לערי הילדים והנוער, אנחנו נערכים בהרבה מאוד מתווים ומסלולים על מנת לקיים את הפעילות הזאת, כפוף למגבלות.

דודו ביטס: זאת אומרת שהיערכות קיימת, אני מאמין שברגע שנקבל את האישור יציאה לדרך, כי יש הרי מתווה של החינוך הבלתי פורמלי.

דודו ביטס: כפוף למתווה הזה אנחנו - - -

רם שפע: אני חייב להגיד לך, צר לי, זה נכון שמחכים למתווה אבל או שאתה לא מכיר את הפרטים או שאתה מציג אותם בצורה לא נכונה ביחס לכל מה שהוא לא קייטנות.

רם שפע: אין שום מוכנות של המשרד לגבי כל מה שקשור לפעילות הבלתי פורמלית, את זה אומרים אנשי המשרד בעצמם, ולכן אני מבקש ממך לדייק בפרטים.

רם שפע: גם אומרים את זה אנשי המשרד להשכלה גבוהה ומשלימה, וודאי אנשי משרד החינוך.

רם שפע: אין מוכנות, מכיוון שרוב הפעילות הבלתי פורמלית עברה למשרד שאין בו אנשים היום כי התקנים לא עברו.

רם שפע: אז אני מכבד אותך מאוד, ועדיין זה פשוט לא המצב.

רם שפע: צר לי.

דודו ביטס: אני יכול לומר ש- - -

דובר: למה, הקייטנות במשלימה.

דובר: לא במשרד החינוך.

דודו ביטס: נכתב קול קורא לערי הילדים והנוער.

דודו ביטס: אני מסכים עם כל מה שאתה אמרת - - -

רם שפע: גם ערי הילדים והנוער, אותה בעיה.

רם שפע: שזה מוקפא.

רם שפע: נכון?

דודו ביטס: אני אומר שנכתב קול קורא מבחינת ההיערכות.

דודו ביטס: זה נכון שהכל - - -

רם שפע: נכתב קול קורא, אבל אף אחד לא מוכן לחתום עליו.

רם שפע: נכון?

רם שפע: תודה רבה.

רם שפע: עשיתי שיעורי בית.

יוראי להב-הרצנו: אז התשובה של משרד החינוך זה שנכון לעכשיו אין פעילות בלתי פורמלית בחופש הגדול?

רם שפע: כן.

רם שפע: רק צריך להגיד שזה עולה כרגע בקבינט הקורונה.

רם שפע: אמורים לדון גם בזה.

יוראי להב-הרצנו: מאה אחוז.

יוראי להב-הרצנו: תודה אדוני היו"ר.

רם שפע: עוד משהו שאתה רוצה להוסיף?

דודו ביטס: לא.

דודו ביטס: אני חושב שתיארתי את המצב נכון לעכשיו כפי שהוא.

רם שפע: אוקיי.

רם שפע: אמרתי את דעתי ביחס לזה, אבל בסדר.

רם שפע: אנחנו מחכים לנציגת משרד הבריאות שתעלה.

וליד טאהא: באיזה משרד הוא עובד?

רם שפע: הוא עובד במשרד החינוך אבל הוא אחראי על הקייטנות, כך שבעניינים הבלתי פורמליים נראה לי שאת האש שלנו אנחנו צריכים לא להעביר אליו.

רם שפע: הדר אליהו מנהלת מחלקת נוער וצעירים במרכז השלטון המקומי, את איתנו?

רם שפע: נשמח לשפוך אור דרך השלטון המקומי על המצב.

רם שפע: שלום ובוקר טוב.

הדר אליהו: שלום לכולם.

הדר אליהו: אני קצת מבקשת לדבר מדם ליבי.

הדר אליהו: אנחנו נמצאים אחרי התקופה המאוד מורכבת של הקורונה, לפי נתוני משרד החינוך קרוב ל-150,000 בני נוער השתתפו בהתנדבות כלשהיא, אני מעריכה שהמספרים הרבה יותר גדולים.

הדר אליהו: סיימנו את התקופה המורכבת, אולי אנחנו נמצאים עכשיו בפתחה של תקופה מורכבת אחרת, והתחושה שלי שנעזרו בבני נוער, שלא לומר השתמשו, ואני אחזור למילה 'נעזרו' בבני הנוער, נתנו להם משימות, בני הנוער עמדו במשימות בצורה מדהימה, ראויה.

הדר אליהו: ועכשיו, כשאנחנו נדרשים כולנו לפרוע את הצ'ק למולם ולהילחם בשבילם כדי שיהיה חינוך בלתי פורמלי בכלל, ובוודאי בחופשת הקיץ, אני לא רואה שאנשים קמים, מי שצריך להחליט את ההחלטות כמובן, לא החברים פה, כולם חברים שלי, באמת, אני מסתכלת על הדמויות פה מולי ובאמת הרוב שותפים נאמנים למשימה, ופשוט לא קורה כלום, וזו מציאות שהיא בלתי אפשרית.

הדר אליהו: אנחנו כבר מבחינת בני הנוער בתוך חופשת הקיץ, מאות אלפי בני נוער עתידים למצוא את עצמם ברחובות, והשתמשה חברת הכנסת פרידמן 'אנחנו בשעת חירום', אני מאוד מזדהה עם מה שהיא אומרת.

הדר אליהו: שלא יהיה ספק, אני בטוחה שהחברים שלי פה, תנועות הנוער, ארגוני הנוער, כל השותפים, בוודאי מחלקות הנוער ברשויות המקומיות יעשו כרגיל את כל מה שהם יכולים במסגרת המגבלות שיש להם גם כך, מגבלות תקציביות ומגבלות אחרות, כי תמיד אנחנו נקראים לדגל ועושים את מה שצריך למרות הכל.

הדר אליהו: אבל זאת מציאות שהיא בלתי נתפסת.

הדר אליהו: אנחנו שוב ושוב ושוב ושוב מדברים.

הדר אליהו: אנחנו ברשויות נעשה את כל מה שאנחנו יכולים במסגרת תקציבים מאוד מועטים שגם כך הרשויות ספגו הרבה מאוד הוצאות שנכפו עליהן במהלך הקורונה והכל בסדר, אנחנו כולנו נדרשים להכנס – כמו שנאמר – מתחת לאלונקה, אבל צריך להבין שיהיו לזה משמעויות מאוד מאוד נרחבות בשטח.

הדר אליהו: כך אני בטוחה גם שיעשו התנועות, כך הארגונים וגופים נוספים.

הדר אליהו: אני כן מבקשת עוד שתי נקודות לגבי עניין המתווה.

הדר אליהו: המתווה ועניין הקול קורא.

הדר אליהו: כפי שאמר היו"ר, הקול קורא ישנו, רק שאף אחד לא חותם עליו.

הדר אליהו: זאת אומרת שמעט התקציבים שמחלקות הנוער אמורות לקבל לא יגיעו ושוב זה יפגע פגיעה גסה בפעילויות הנוער.

הדר אליהו: מתווה, נכון, לא של קייטנות, קיים.

הדר אליהו: אי אפשר להגיד שהוא לא קיים, אבל גם את זה קשה לקיים.

הדר אליהו: שוב כאמור, בגלל שהמשרדים לא מדברים אחד עם השני באופן מסודר.

הדר אליהו: אולי נפגשים אבל התחושה שלי שלא הוקם צוות מקצועי משותף מכוון מטרה של שני המשרדים, ואם אני טועה אני ממש מתנצלת - - -

רם שפע: לא, את לא.

הדר אליהו: אני לא מכירה דבר כזה, אני לא מדברת כמובן על מה שאתה, רם, הקמת, וכל הכבוד לך על זה.

הדר אליהו: אבל זה גם משהו שהיה צריך לקרות ממש לפני הרבה מאוד זמן.

הדר אליהו: אני חושבת שכל אחד מהשותפים פה יכול לתרום לדבר הזה ואני ממש זועקת את הזעקה בשם בני הנוער, בשם ההורים שלהם.

הדר אליהו: כי זו פשוט מציאות שהיא בלתי נתפסת.

הדר אליהו: אני שמחה על מהלכים נפלאים שקורים בבתי הספר והגנים של החופש הגדול, ש"שינים, מישהו דיבר מקודם על הש"שינים, הם ייקחו חלק בתוך מה שנקרא כמערך תומכי הוראה שייכנסו לתוך בתי הספר של החופש הגדול והגנים.

הדר אליהו: אבל לא בזה עסקינן.

הדר אליהו: אנחנו מדברים על חבר'ה שהם מעל הגילאים של בתי הספר של החופש הגדול, שפשוט יהיו ברחובות והגיע הזמן לעשות מעשה קרדינלי ולהפסיק לדבר.

הדר אליהו: סליחה שאני אומרת את זה כך.

רם שפע: הדר תודה רבה.

רם שפע: תיכף יעלה גם נציג משרד האוצר, מאוד נשמח לשמוע על הפערים הגדולים שקיימים כרגע.

הדר אליהו: סליחה, אם אפשר עוד משפט אחד בבקשה.

הדר אליהו: ממש בקצרה.

הדר אליהו: תבינו שהמצב, אני מניחה שחלקכם יודעים אבל חשוב לי לומר את זה.

הדר אליהו: המצב שאנחנו נמצאים בו מגדיל עוד יותר את הפערים בין הרשויות המקומיות, שלעתים קיימים ממילא.

הדר אליהו: הרבה מאוד רשויות תלוית לחלוטין בתקציבים של משרד החינוך של קול קורא ערי הילדים והנוער, ובואו אכניס אתכם לפרופורציות, אנחנו מדברים על 11.5 מיליון ₪.

הדר אליהו: זה הכל.

הדר אליהו: אוקיי?

הדר אליהו: שלא לדבר על הפגיעה בתקציבים של התנועות והארגונים שעובדים יד ביד עם מחלקות הנוער לכדי התמונה המלאה של החינוך הבלתי פורמלי.

רם שפע: תודה הדר.

רם שפע: ידענו זאת, ועדיין טוב שהצפת.

רם שפע: שלמה מוכתרי מנכ"ל ארגון הקייטנות בבקשה.

שלמה מוכתרי: תודה רבה.

שלמה מוכתרי: בוקר טוב.

שלמה מוכתרי: תודה רבה לך אדוני היו"ר רם שפע.

שלמה מוכתרי: כן, אני קודם כל שמח לשמוע את הדברים של הדר אליהו מהשלטון המקומי, היא באמת דיברה דברים נכונים ומציפה פה את הבעיה של כל מה שקשור בתיאום הבין משרדי שהרי לא היה דבר כזה, אני חושב, מקום המדינה, וקמו ארגונים וכל אחד נותן פה מענה, כל אחד לגופו של עניין, קהל אחר.

שלמה מוכתרי: אבל נורא חשוב שיהיה סנכרון בין המשרדים האלה ושיפסיקו את ההתנגשויות וסליחה אם אני משתמש במילה לא טובה, אבל ככה אני מזהה את הדבר, שכל אחד חותר להישגים האישיים שלו בזמן שהחינוך פה בארץ יורד במדרון תלול.

שלמה מוכתרי: אנחנו רואים את זה מהצד שלנו כי בסופו של דבר כולנו מדברים על חודש יולי, שהוא כבר מבחינת לוחות הזמנים של ההשתלמויות המקצועיות וגם לגבי המתווה ותבחינים של תו סגול, הם נעדרים מלהופיע עד לרגע זה ואנשים עומדים בבתים ולא יודעים כיצד לפעול.

שלמה מוכתרי: אם זה ההורים שרוצים לרשום למסגרות חינוך ולעשות להם סדר בחיי היום יום, אם זה מפעילי המסגרות.

שלמה מוכתרי: גם הציבוריות נמצאות כרגע בבעיה, אבל עדיין להם יש סוג של אור ירוק שכרגע נבחן בוועדת הקורונה לגבי הכמויות של הילדים.

שלמה מוכתרי: אבל בתוך כל הכאוס הזה, אני חושב שחובה עלינו לבנות כאן מסגרת של צורת עבודה ואפשרות לתת למשק לעבוד, ולאו דווקא רק על התקופה הקצרה, אלא להסתכל לטווח הארוך ולתת פה פתרונות כדי שלכולנו פה יהיה סדר ונוכל כל אחד לפעול בתוך המשרדים ומציאת שיתופי פעולה שאפשר להקים פה מערך חירום לאומי ובוודאי שאנחנו מדינה שידועה בכל מיני אירועי חירום למיניהם, אני חושב שאנחנו צריכים לתת את הפתרונות היום בעקבות הקורונה וכמובן לטווח העתיד ברמת החינוך הבלתי פורמלי והפורמלי בעיתות מלחמה או בעיתות חירום כמו שאנחנו קרואים אליה כרגע.

שלמה מוכתרי: עוד משהו אחד שאמרה ח"כ תהילה פרידמן, שאנחנו צריכים לחשוב מחוץ לקופסה ובחשיבה יזמית.

שלמה מוכתרי: אני חושב שיש לזה משקל מאוד גבוה, כי אנחנו מתעסקים פה בתקציבים ויש היעדר תקציבים לארגונים לפי השיחה שקיימנו אתמול.

שלמה מוכתרי: ואני חושב שזה זמן להתחיל לעשות סדר ולעשות רה-ארגון כדי לבנות את זה בצורה נכונה, מסודרת, בלי להתלהם כי הביחד הזה יביא לכאן שינוי בחינוך ואני מדבר על הגילאים הקטנים מגיל 4-6 בגנים העירוניים, שלהם אין שום פתרון אלא רק לתת להם מסגרת טובה, ולהתייחס לגילאים הגדולים, שהם כבר יכולים להתייצב בתוך קפסולה נכונה יותר, בתוך מסגרת חינוכית ועל המדינה ומשרד האוצר לתת לנו תקציבים, כי צריך להגביר פה את כוח האדם ולתת פה מענה ממשי כדי לקיים את הדבר הזה.

רם שפע: תודה רבה שלמה.

רם שפע: אני אשמח לשמוע את הנציגים של ארגוני ותנועות הנוער.

רם שפע: שלומי קסטרו מנכ"ל ארגוני הנוער איתנו?

רם שפע: אמנם אנחנו יודעים כמה ההצעות שלכם קשות אבל נשמח לשמוע את זה גם מכם באופן ישיר.

רם שפע: שלומי קסטרו לא איתנו.

רם שפע: נפתלי דרעי, מזכ"ל תנועות הנוער בבקשה.

רם שפע: בתמצית, תציג את הבעיות המאוד מאוד קשות שאתם מתמודדים איתן.

נפתלי דרעי: יש שתי בעיות עיקריות.

נפתלי דרעי: אחת – בנושא של פעילות הקיץ ואפרט על זה תיכף, והשניה זה בנושא התקציב.

נפתלי דרעי: בנושא פעילות הקיץ נכון להיום, כמו שאמרו, הדבר היחיד שאושר זה לבתי הספר עד כיתה ה' קייטנות של החופש הגדול.

נפתלי דרעי: אנחנו הגשנו את כל המתווים דרך המשרד של אלקין, המשרד להשכלה גבוהה ומשלימה, גם לקייטנות עם לינה, שזה מאפשר לקיים סמינרים וגם לקייטנות יום וגם לטיולים.

נפתלי דרעי: אתמול הישיבה של קבינט הקורונה לא הגיעה לידי תכלית והיא תמשיך היום, אני מקוו שיאמצו את הדברים ויאשרו אותם.

נפתלי דרעי: אני רוצה לתת דוגמה מעבר לים.

נפתלי דרעי: שלחתי לך קודם מסמך של ה-CDC, המרכז האמריקאי למניעת הפצת מחלות, שבו הוא מנחה כיצד להיערך לקיום מחנות קיץ, בארצות הברית.

נפתלי דרעי: זאת אומרת לאירועים גדולים.

נפתלי דרעי: זה מסמך שאמ"ן מוציא בעדכון של מסמך מס' 136 שלו, מרכז המידע והידע הלאומי למערכה בקורונה, עם ההמלצות, זה מסמך מתורגם מהאמריקאים.

נפתלי דרעי: זאת אומרת, כשרוצים לקיים דברים, פשוט צריך לבנות הנחיות שמתאימות לקיים את הפעילות הזאת גם בתנאי קורונה.

נפתלי דרעי: הקורונה לא אמורה להשבית לנו את החיים ולא אמורה לשלוח 2,000,000 ילדי ישראל לרחובות במשך שני חודשי הקיץ.

נפתלי דרעי: צריך שמשרד הבריאות יתאמץ וייכנס מתחת לאלונקה ויקבל את המתווים האלה, יעיר את ההערות ולא יגיד על כל דבר 'לא, לא לא', אלא איך עושים את הדברים האלה.

נפתלי דרעי: שיטילו עלינו את ההנחיות, אנחנו נעמוד בהנחיות האלה.

נפתלי דרעי: רוצים פיקוח, שישימו פיקוח לראות איך אנחנו מקיימים את הדברים האלה כמו שצריך.

נפתלי דרעי: אי אפשר כל דבר לבטל ולהגיד 'אי אפשר לעשות אותו'.

נפתלי דרעי: לדעתי הקריאה הזאת צריכה לצאת מהוועדה למשרד הבריאות, לתת תשובות לאיך עושים את הדברים ולא איך כל דבר סוגרים.

נפתלי דרעי: הדבר השני זה נושא התקציב, אני לא יודע אם כרגע נמצא נציג משרד האוצר בדיון, אבל חשוב שכשהוא יעלה לדבר על נושא המקדמות, שאני חוזר ואומר אותו כבר פעם שלישית, במשרד החינוך לא מעבירים מקדמות - - -

רם שפע: אנחנו עדיין ב-40%?

נפתלי דרעי: כן.

נפתלי דרעי: מעברל-40%, לא מעבירים מקדמות על פי הנחיות החשב הכללי באוצר, צריך שהם יתנו תשובות לדברים האלה.

נפתלי דרעי: לא יכול להיות שיעצרו לנו את כל התקציבים ונישאר כרגע תקועים על 40% מהתקציב של השנה הזו.

נפתלי דרעי: הדבר השלישי שקשור גם לתקציבים, המדינה מפצה את העסקים, מפצה בצדק את האנשים שהוצאו לחל"ת ופוטרו, צריך גם לדאוג לפצות את הארגונים במגזר השלישי שנגרמו להם נזקים ונגרמו לנו הרבה מאוד נזקים בתקופת הקורונה של הפסדים כספיים גדולים מאוד.

נפתלי דרעי: גם לזה צריך לתת את הדעת.

נפתלי דרעי: תודה

רם שפע: תודה רבה לך.

רם שפע: איתן טימן אתה איתנו?

רם שפע: מנהל אגף חברתי קהילתי תלמידים ונוער במשרד החינוך.

איתן טימן: כן.

איתן טימן: אני אתכם.

רם שפע: שלום איתן.

רם שפע: תודה שהצטרפת אלינו.

איתן טימן: שלום וברכה.

איתן טימן: קודם כל ברוכים הנמצאים, אני מתנצל שבגלל בעיה טכנית הצטרפתי רק עכשיו, הייתה לנו בעיה עם ההתקשרות.

איתן טימן: אני רוצה קודם כל לומר, אני רוצה לחלק את הדברים לכמה דברים.

איתן טימן: קודם כל שמעתי את נפתלי, אני מסכים לכל מילה שלו.

איתן טימן: אני חושב שבימים אלה גם יש היפוך מערכת החינוך, עוד לא - - - כל כולה למערכת קיץ, מערכת קיץ היא מערכת בלתי פורמלית בעיקרה שאומרת שילדי ישראל, כדי שהם יהיו תחת השגחה ולא יהוו סיכון סביבתי מהלך שעוד יותר יגביר את הקורונה, צריכים להיות במסגרות מסודרות כמו תנועות, כמו ארגונים, כמו מתנ"סים, כמו מחלקות נוער וכדומה, ולכן אנחנו מבחינתנו עשינו את מה שנדרש מאתנו.

איתן טימן: אחד – בנושא קייטנות בנינו את המתווה הסגול לאפשר את כל מפעל הקייטנות בישראל, לא רק בית ספר של הקיץ אלא גם את כל מפעל הקייטנות וזקוקים לאישור משרד הבריאות, עדיין אין אישור משרד הבריאות לקייטנות מעבר לבית ספר של הקיץ.

איתן טימן: ערי ילדים ונוער שהמנכ"ל בניטה חתם עליו בימים אלה זה יעלה לאוויר, ובהסדרה בין המשרדים יצא לרשויות הוא הותאם, אם בשנים שעברו היו אירועים המוניים, התאמנו אותו לתו הסגול האומר ביזור אירועים יותר קטנים לאורך כל החודשיים במטרה לתת מענים לרשויות המקומיות שיוכלו לעשות בצורה מסודרת דרך מערכות הנוער פעילויות לאורך כל הקיץ.

איתן טימן: עיקר הבעיה שיש לנו זה באמת מה שנפתלי העלה, בקיץ ידוע שכל מערכת החינוך הבלתי פורמלי מכשירה מד"צים לקראת השנה הבאה בסמינרים עם לינות.

איתן טימן: ברגע שמורידים את נושא הלינות סביב נושא הקיץ זה אומר שמונעים את היכולת לייצר הכשרה לטובת השנה הבאה ופוגעים בכמות גדולה מאוד של בני נוער.

איתן טימן: הנושא הזה בעייתי לנו, אנחנו גם טוענים מול משרד הבריאות שדווקא מסגרת שנמצאת תחת הכשרה של עולם המבוגרים עם תיווך שלנו והתנועות והארגונים היא הרבה יותר בטוחה מהאלטרנטיבה שבני הנוער יהיו בפארקים, יהיו בחוצות, לא יעשו שום דבר, ואז בלאו הכי המדינה תשלם מחירים הרבה יותר גבוהים בהדבקה המונית.

איתן טימן: לכן אנחנו חושבים שגם משרד החינוך וגם המשרד להשכלה משלימה קוראים לאפשר את הקיץ על כל פעילויותיו.

איתן טימן: יש לנו יכולת להיערך מול כל המגבלות, אנחנו עוסקים עם הרבה מאוד גופים וארגונים בעלי מודעות גבוהה, עולם מבוגרים אחראי מאד, בני הנוער מבינים את הדברים, הם במסגרות מסודרות רק בפנאי איכותי, וכל אלטרנטיבה שרוצים להוריד, להקטין או לבטל תביא תוצאה הפוכה לחלוטין.

איתן טימן: תודה.

קטי קטרין שטרית: רם, אני מבינה שיש נציגות של המועצה להשכלה גבוהה כאן.

רם שפע: אני לא מכיר.

רם שפע: אני אשמח מאוד.

רם שפע: לא.

רם שפע: כלומר אני לא רואה בדף שמולי.

קטי קטרין שטרית: כי אני רוצה שבסוף הדיון נחזור לנושא של הסטודנטים עם הקטע של המבחנים.

קטי קטרין שטרית: זה פשוט לא נורמלי.

קטי קטרין שטרית: לא נורמלי מה שקורה.

קטי קטרין שטרית: סטודנטים לא רוצים ללכת להבחן, מחשש - - -

רם שפע: חד משמעית.

רם שפע: אני איתך.

רם שפע: עוד כאוס כללי.

קטי קטרין שטרית: זה בפירוש התפקיד של הוועדה הזו.

קטי קטרין שטרית: דווקא להגן על אותם - - -

רם שפע: בהחלט.

רם שפע: קודם כל הוועדה דנה בזה שבוע שעבר, פנתה למשרדים והנה הקבינט - - -

קטי קטרין שטרית: נכון, אתה צודק - - -

רם שפע: לא, הקבינט אתמול דן בזה ולא הצליח להגיע להחלטה.

רם שפע: אני מאוד בקיא בנושא, נגיע אליו בסוף.

קטי קטרין שטרית: רם, אני אגיד לך למה.

קטי קטרין שטרית: עם כל הכבוד שיש לי לנושא של הקייטנות וכולי, משבוע הבא מתחילים כבר המבחנים, אם לא השבוע.

קטי קטרין שטרית: אז אני אגיד לך משהו.

קטי קטרין שטרית: אני רוצה שתצא פה הכרזה של ועדת חינוך שכשהאוניברסיטאות והמועצה להשכלה גבוהה ירצו מאתנו תקציבים, סיוע וכולי, אני אהיה בין אלה הראשונים שאתנגד.

קטי קטרין שטרית: אני אהיה הראשונה שאתנגד.

קטי קטרין שטרית: כי זה לא ייתכן שאנחנו איזה שהן בובות שאין לנו שום סמכות - - -

יוראי להב-הרצנו: זה לא הדיון הזה, ואני גם רוצה - - -

קטי קטרין שטרית: נכון.

קטי קטרין שטרית: אבל זה הכי חריף כרגע.

רם שפע: קודם כל גם הקייטנות חריף מאוד.

רם שפע: אנחנו במצוקה עכשיו.

רם שפע: - - -

דוברת: - - -

קטי קטרין שטרית: את צודקת, אבל תקשיבי - - -

רם שפע: רגע, עצרו שניה.

רם שפע: חברת הכנסת שטרית, אנחנו במציאות שבה יש הרבה דברים דחופים - - -

קטי קטרין שטרית: - - - שביקשו מהם לבוא לסמסטר בספטמבר.

קטי קטרין שטרית: אמרו להם 'תבואו בספטמבר'.

קטי קטרין שטרית: את מבינה את האבסורד?

קטי קטרין שטרית: אני מצטערת שאני מתפרצת, פשוט אני לא מפסיקה לקבל מהסטודנטים.

רם שפע: לקבל פניות.

רם שפע: גם אני.

רם שפע: הטלפון שלי מופצץ מפניות.

רם שפע: בואו נעשה סדר, יוראי וקטי ידידיי.

רם שפע: אנחנו נגיע לזה בשמחה, הנושא הזה כמו שאתם יודעים גם בוער בי וגם חשוב לאלפי צעירים.

רם שפע: אני פשוט חושב שאנחנו צריכים לכבד את מי שנמצא איתנו בזום.

רם שפע: לקראת סוף הדיון הזה נקדיש לזה כמה דקות בשמחה ואני יודע שהקבינט בזה, אני דיברתי עם נציגי הסטודנטים אתמול בלילה והיום בבוקר, ואנחנו באמת מנסים גם שם לעזור.

רם שפע: אני כן אחרי זה אתייחס גם לאופן שבו המוסדות מתייחסים לזה.

רם שפע: אני רוצה לחזור.

רם שפע: שלומי קסטרו, פנינו אליך מקודם ולא דיברת בסוף.

רם שפע: מנכ"ל ארגוני הנוער.

רם שפע: אני מבקש מכולם כבר בשלב הזה כדי שלא נעשה את זה בסוף הדיון, כל אחד בתמציתיות שתי דקות, את השורה התחתונה החשובה כדי שנצליח לשמוע כמה שיותר נציגים וגם את חברי הכנסת שפה שכבר מרימים את ידיהם.

רם שפע: בבקשה.

שלומי קסטרו: סדר היום של החינוך הבלתי פורמלי ובכלל החינוך בישראל שונה מסדר היום של מדינת ישראל או של המערכת הפוליטית.

שלומי קסטרו: נקודת הבהילות כפי שמוצגת בנושאים אחרים היא קריטית.

שלומי קסטרו: אנחנו נכנסים לקיץ הזה, אתמול כבר נכנסנו אליו, ואנחנו מוכנים לפעול.

שלומי קסטרו: אנחנו נמצאים כרגע בדיוק חודש מהרגע שאושר מתווה הפעילות לחינוך הבלתי פורמלי.

שלומי קסטרו: בחודש הזה החינוך הבלתי פורמלי הוכיח את עצמו.

שלומי קסטרו: הוכחנו שאנחנו מסוגלים בצורה טובה, בצורה רצינית, בהתאם למתווה תו סגול של משרד החינוך, המשרד להשכלה גבוהה ומשלימה הציב בפנינו ועשינו את זה נהדר וטוב.

שלומי קסטרו: אנחנו גופים שמפוקחים במהלך כל השנה, תנו לנו לעבוד במהלך הקיץ הזה כדי להיות עם הילדים ובני הנוער.

שלומי קסטרו: אני מבקש להציג לכם בקצרה, עשינו סקר בקרב כ-1,000 בני נוער יחד עם מכון מנדל וד"ר רונית עמית, והשורה התחתונה שכדאי שתכירו ואני גם אשתף אתכם בה, היא שבעצם חניכים בארגוני נוער ובתנועות שמשתתפים בפעילות העידו על זה שהם מקפידים הרבה יותר על הנחיות משרד הבריאות.

שלומי קסטרו: לא מפתיע.

שלומי קסטרו: ומה עוד לא מפתיע?

שלומי קסטרו: לא מפתיע שאותם בני נוער האלה שמשתתפים בפעילות גם העידו שהם משפיעים על הקהילה שלהם ועל המשפחה שלה, להקפיד על ההנחיות.

שלומי קסטרו: עוד שתי נקודות ששווה להכיר היא סוגיית החרדה, תחושת החרדה שבקרב חבר'ה שנמצאים במסגרות פעילות חינוך בלתי פורמלית קבועות, החרדה שלהם פוחתת וכך גם תחושת המסוגלות.

שלומי קסטרו: אני רוצה להצביע על שתי אוכלוסיות ספציפיות.

שלומי קסטרו: האחת זו החברה הערבית.

שלומי קסטרו: בני נוער בחברה הערבית העידו בצורה משמעותית שההשתתפות שלהם במהלך משבר הקורונה בפעילות היא דרמטית, היא דרמטית ליכולת שלהם להתמודד עם האירוע הזה.

שלומי קסטרו: מבחינה נפשית.

שלומי קסטרו: האוכלוסייה השנייה זו האוכלוסייה בפריפריה.

שלומי קסטרו: 64% מהפעילות של ארגוני הנוער היא בפריפריה.

שלומי קסטרו: חברת הכנס תהלה פרידמן הציגה את סוגיית הדיפרנציאליות.

שלומי קסטרו: צריך להבין את זה.

שלומי קסטרו: האוכלוסייה הזאת שבעצם אין לה יכולת לתת מענים חינוכיים אחרים, היא זאת שמעידה שכשהיא משתתפת בפעילות חינוך ערכי בלתי פורמלי, היא נמצאת עם תחושת מסוגלות הרבה יותר גבוהה והיא מסוגלת להשפיע.

שלומי קסטרו: הנתונים האלה בעיני הם נתונים מכריעים לקבינט הקורונה ולמשרד הבריאות, כדי לעשות מעשה בהול ומהיר ולהכריע לאפשר לנו פעילות.

שלומי קסטרו: הסוגיה האחרונה היא סוגיית התקציבים.

שלומי קסטרו: פה נדרש גם לקיים את הדיון הזה עכשיו.

שלומי קסטרו: אני מבין שעוד מחכים להסכם ולמסגרת תקציב, תנו לנו ודאות כלשהיא לגבי התקציב, משהו שאתם יכולים להגיד לנו לגבי תקציב תקנות התמיכה שלנו כדי שנוכל לפעול בקיץ וכדי שנוכל לפתוח את השנה הזאת בקרוב בעזרת השם.

שלומי קסטרו: תודה.

רם שפע: תודה רבה שלומי.

רם שפע: ד"ר אפרת אפללו נציגת משרד הבריאות, מהמחלקה לחינוך.

רם שפע: יש פה די הרבה אנשים גם בזום וגם בישראל שמצפים לשמוע מכם מה אתם מתכוונים לעשות.

רם שפע: בבקשה.

ד"ר אפרת אפללו: אני רוצה להגיד שאנחנו עובדים באופן צמוד עם משרד החינוך לגבי המתווים.

ד"ר אפרת אפללו: משרד החינוך והמשרד להשכלה גבוהה בראשות השר אלקין.

ד"ר אפרת אפללו: עבדנו איתם בשבועות האחרונים לגיבוש מתווים שיתאימו לכולם, גם לקייטנות החופש הגדול, גם לקייטנות הפרטיות, גם לפעילויות שיכולות להיות במסגרת של פנימיות.

ד"ר אפרת אפללו: כרגע אנחנו מחכים להחלטה של קבינט הקורונה לגבי - - - באיזה פורמט.

ד"ר אפרת אפללו: בשבוע שעבר אושרו קייטנות - - -

רם שפע: רק רגע.

רם שפע: אני רוצה לשאול שאלה.

רם שפע: אתם מחכים להחלטה של קבינט הקורונה, אבל מה אתם הייתם רוצים שהקבינט יאשר מבחינת עמדתו של משרד הבריאות ביחס למתווה?

ד"ר אפרת אפללו: עמדתו של משרד הבריאות היא בבתי ספר של החופש הגדול ובקייטנות השאיפה שלנו שתהיה בפעילות בקפסולות כמה שיותר קטנות.

ד"ר אפרת אפללו: אנחנו מודעים לבעייתיות של הנושא, אבל אנחנו גם מודעים לעלייה הגבוהה בתחלואה שקיימת במערכת החינוך מאז סביבות שבועות, ואנחנו היינו רוצים כן למנוע את התפשטות הנגיף כמה שאפשר.

ד"ר אפרת אפללו: זו השאיפה שלנו, קפסולות קטנות - - -

רם שפע: מה עם כל החינוך הבלתי פורמלי?

ד"ר אפרת אפללו: רגע.

ד"ר אפרת אפללו: אנחנו לא רוצים לאשר לינה.

ד"ר אפרת אפללו: אנחנו מוכנים לאשר לינה במתווה של נוהל פנימיות, שזה נוהל שקיימת בו פעילות פנימיות מאז שחזרנו לשגרה, והוא הוכיח את עצמו.

ד"ר אפרת אפללו: אבל אנחנו לא נרצה לאשר לינה בשטחים פתוחים, לינה תחת כיפת השמיים עם התקהלות של הרבה מאוד ילדים ובני נוער, הווה אומר מחנות נוער.

תהלה פרידמן: אני גם רוצה לשאול.

תהלה פרידמן: אין עדיפות לבחוץ על בפנים?

תהלה פרידמן: כאילו פעילות בטבע לא יותר בטוחה מאשר בפנים?

קטי קטרין שטרית: יש מוסדות כאלה שלומדים בטבע.

קטי קטרין שטרית: גן ביער.

ד"ר אפרת אפללו: אין בעיה.

ד"ר אפרת אפללו: אין בעיה לעשות פעילות במסגרת התקהלות של עד 50 איש, על פי כל ההנחיות, שמירה על היגיינה, שמירה על מרחק - - -

רם שפע: אני חייב לשאול אותך שאלה, ואני אומר את זה אחרי שיחות שלי עם כל הנציגים של הנוער.

רם שפע: בסוף אתם לא מאשרים פעילות בחוץ ואז מה שקורה – ובואו לא נעצום עיניים – הילדים והנוער יסתובבו ברחובות במהלך הקיץ, הם לא יישארו בבית לבד, ודווקא בעיני צריך לקחת בחשבון שכשאתם מאשרים פעילות תחת כיפת השמיים, מסודרת, של תנועת נוער, שבה יש אפשרות לארגון, למדריכים, לצוותים החינוכיים לוודא שהם נשארים בקפסולות בכמות הנכונה, בעיני אנחנו מונעים הדבקה ותחלואה ולא מייצרים אותה.

רם שפע: וכשהילדים יסתובבו בקיץ בכיכרות - - -

ד"ר אפרת אפללו: אבל רן, אין לנו בעיה.

ד"ר אפרת אפללו: אני אמרתי שאין לנו שום בעיה שתתקיים פעילות בטבע - - -

רם שפע: כן אבל - - - אני שומר על מילותיי.

רם שפע: אבל מה הכוונה 'אין לכם בעיה', אתם מאשרים ל-50 אנשים לצאת.

רם שפע: אין תנועה וארגון שמסוגל להוציא 50 איש ושזה ישתלם לו, ולכן הם לא יוציאו.

ד"ר אפרת אפללו: אני אסביר לך.

ד"ר אפרת אפללו: אתה יודע שלוגיסטיקה של מחנה נוער היא לוגיסטיקה שלמה שכוללת גם סניטציה, תברואה, מזון וכולי.

ד"ר אפרת אפללו: כל הדברים האלה, ברגע שיש לך אלפי ילדים שמתקבצים במקום אחד, קשה לך מאוד לשמור.

רם שפע: אבל האלטרנטיבה פחות טובה.

ד"ר אפרת אפללו: רגע רם, אני רוצה לסיים את המשפט.

רם שפע: אני מבין שאת רוצה לסיים את המשפט, אבל אני רוצה לשאול את השאלות מכיוון שאני כבר עמוק בתוך הנושא, וזה שאתם מאשרים לפעילות לצאת - - -

ד"ר אפרת אפללו: גם אנחנו.

ד"ר אפרת אפללו: אנחנו חשבנו על מתווים וזה לא - - -

רם שפע: אוקיי.

רם שפע: אז מה המתווה שאתם מציעים?

ד"ר אפרת אפללו: - - -לשמור על מרחקים, לקיים קבוצות קטנות בטבע ולשמור על מרחקים גדולים ובמקביל גם לאפשר הזנה כמו שצריך וגם לאפשר תברואה.

רם שפע: זה אפשרי.

אורלי פרומן: אם זה אפשרי בבית הספר זה אפשרי גם בטבע.

אורלי פרומן: קל וחומר.

רם שפע: ח"כ להב הרצנו מאוד רוצה לשאול שאלה.

יוראי להב-הרצנו: ד"ר אפללו, אני מאוד מתרשם שאתם משקיפים על הנושא של חינוך בלתי פורמלי כ-nice to have ולא כהמשך ישיר וחשוב של מערכת החינוך.

יוראי להב-הרצנו: החינוך הבלתי פורמלי הוא לא פחות חשוב ממערכת החינוך הרגילה, במיוחד כשהיא לא מתפקדת בצורת חופש.

יוראי להב-הרצנו: גם אמר פה שלומי וגם אמר נפתלי שהם הגישו מתווים והם מחכים לאישור.

יוראי להב-הרצנו: אני לא מבין ממך עכשיו מה האישור ומה המגבלות שהגדרת, כדי לאפשר לתנועות הנוער ולחינוך הבלתי פורמלי להתקיים במהלך החופש הגדול, ואם אתם לא מאפשרים לאלפי צעירים ומגבילים את זה רק ל-50, אני שואל אותך מה האלטרנטיבה למול מה שיו"ר הוועדה אמר שאנחנו נמצא את עצמנו ביולי ואוגוסט עם אלפי צעירים ובני נוער שמסתובבים ברחובות, מדביקים אחד את השני ללא שום פיקוח ממשלתי.

יוראי להב-הרצנו: מה הפתרון שלכם לזה?

ד"ר אפרת אפללו: אנחנו לא אלה שלא מאשרים או כן מאשרים, כאמור, אנחנו הגורם המייעץ לקבינט הקורונה.

רם שפע: אבל אתם מייעצים את מה- - -

ד"ר אפרת אפללו: אנחנו רוצים שתתקיים פעילות בלתי פורמלית ואנחנו מאמינים בזה וגם לנו יש ילדים, ותאמינו לי, אנחנו לא רוצים שהילדים סתם יסתובבו.

ד"ר אפרת אפללו: אבל אנחנו קיבלנו תמונות של ילדים מתנועות נוער שלא מקפידים על ההנחיות.

ד"ר אפרת אפללו: אז אם משרד החינוך - - -

קטי קטרין שטרית: אם לא הם על הברזלים, הם בפארקים.

קטי קטרין שטרית: ד"ר אפללו תבואי תראי, הם בפארקים.

קטי קטרין שטרית: הם יושבים בפארקים עד השעות המאוחרות, מפריעים לכל הסביבה.

קטי קטרין שטרית: ואת יודעת מה, בלי מסכות אפילו.

קטי קטרין שטרית: לפחות אם יש להם השגחה של - - -

ד"ר אפרת אפללו: אז זה לא בסדר.

ד"ר אפרת אפללו: כי צריכה להיות לכל אחד מאתנו אחריות אישית.

ד"ר אפרת אפללו: זה חלק מההסברה הכללית של כולנו, לא רק של משרד הבריאות.

ד"ר אפרת אפללו: ההסברה - - - שכל אחד מאתנו בתור איש חינוך, בתור איש תרבות - - -

יוראי להב-הרצנו: ד"ר אפללו, גם בתל אביב מסתובבים בלי מסכות.

יוראי להב-הרצנו: ולא כולם אוכפים את הנהלים.

יוראי להב-הרצנו: מה, תאסרי מכולם לצאת - - -

רם שפע: רגע.

רם שפע: שלושה חברי כנסת נוספים רוצים לדבר ואני בטוח גם שיש אנשים בזום שרוצים.

רם שפע: חברת הכנסת פורמן, אחרי זה נחזור למי שבזום ונחזור אליכם.

רם שפע: נעשה אחד-אחד.

תהלה פרידמן: אנחנו יושבים פה כבר לא מעט ישיבות ובישיבות הראשונות נאבקנו על הארכת שנת הלימודים בעוד יום, בעוד יומיים, בעוד תשעה ימים.

תהלה פרידמן: טוב.

תהלה פרידמן: לא צלח.

תהלה פרידמן: עכשיו אנחנו נאבקים שהילדים יהיו במסגרת אחרת, זאת אומרת כבר הייתה החלטה שהילדים במסגרת.

תהלה פרידמן: זו מסגרת לדעתי עוד הרבה יותר בטוחה.

תהלה פרידמן: אז מה הכאוס הזה במערכת החינוך?

תהלה פרידמן: כאוס במערכת החינוך.

תהלה פרידמן: אני לא יכולה להבין את זה.

תהלה פרידמן: השאלה היא לא אם תאשרו או לא תאשרו.

תהלה פרידמן: אם אנחנו רוצים שהחיים ימשיכו לנוע, ואנחנו חייבים להמשיך לנוע, עם כל המהמורות שאנחנו יום יום עובדים והחיים הם כאלו שב-1.7, זה בעוד יומיים, אנחנו מדברים על יום רביעי, אנחנו רוצים שהילדים שלנו הקטנים והגדולים יהיו עסוקים בעיסוק משמעותי.

תהלה פרידמן: עיסוק משמעותי בתנועות הנוער, במרכזים הקהילתיים, בקייטנות, במחנות, רוצים עיסוק משמעותי.

תהלה פרידמן: השוטטות הזאת ללא מעש, אנחנו נצטער על כל רגע שזה יקרה.

קטי קטרין שטרית: ואנחנו באים מתחום החינוך.

קטי קטרין שטרית: אנחנו יודעים במה מדובר.

תהלה פרידמן: ולא בגלל קורונה או הידבקות מקורונה.

תהלה פרידמן: השוטטות הזאת אסור שהיא תהיה.

תהלה פרידמן: אני מבקשת מפה ממשרד הבריאות שצריך להתיישר במהרה, עוד היום.

תהלה פרידמן: יש מגבלות, יש הגבלות, יש נהלים, זאת אחריות של הגופים המפעילים לשמור ואני סומכת עליהם שהם ישמרו כמו שהם שומרים על הילדים שהם יוצאים לשבוע מחנה.

תהלה פרידמן: צריכה להיות תשובה היום.

תהלה פרידמן: המערכת הזאת חייבת להתחיל לפעול ביום רביעי במידית.

תהלה פרידמן: מגיע לילדים שלנו, אחרי תקופה כל כך ארוכה, גם התרעננות בחוץ, גם פעילויות משמעותיות, גם את כל מה שאנחנו רוצים לתת להם מבחינה חינוכית.

תהלה פרידמן: הרי מה אנחנו מבקשים?

תהלה פרידמן: להמשיך את תהליכי החינוך באמצעות החינוך הבלתי פורמלי, בתקופת חודש יולי.

תהלה פרידמן: הלוואי יולי ואוגוסט ביחד.

תהלה פרידמן: אז תשחררו, אנחנו רוצים להניע את החיים.

תהלה פרידמן: תזכרו שילדים בבית זה הורים בבית זה משק תקוע.

תהלה פרידמן: משק לא יתאושש כלכלית אם לא כל הגופים יחברו לתפיסה הזאת שצריך לשחרר ולפתוח.

תהלה פרידמן: תחת הנהלים, תחת ההגבלות ותוך שמירה של הגופים המפעילים.

תהלה פרידמן: תודה.

רם שפע: תודה רבה ח"כ פרומן.

רם שפע: אמרנו שנעשה אחד-אחד כי יש גם הרבה אנשים בזום שרוצים לדבר והרבה חברי כנסת.

רם שפע: אני מבין שנציגי משרד האוצר עוד לא עלו.

רם שפע: צר לי, כיון שחלק גדול מהכאוס קשור כמובן בקשר ישיר אליכם אז אני מצפה שתעלו.

רם שפע: אני רוצה לשמוע את נציגות ההורים.

רם שפע: זאב גולדבלט מנכ"ל הנהגת העולים הארצית, אתה איתנו?

זאב גולדבלט: כן, אבל אני מבקש שצופית תדבר בשמי.

צופית גולן: ראשית אני לא רוצה לחזור על מה שאמרו לפני אבל אני רוצה לחלק את הדברים שלנו לשלוש קבוצות גיל, שזה הגנים עד ד'.

צופית גולן: כולנו יודעים שהנושא הזה נמצא בדיון של הקורונה.

צופית גולן: חשוב לנו לומר שאם הם יעברו לקפסולות, בעצם זה גזר דין מוות על התכנית הזאת.

צופית גולן: אף רשות מקומית לא תוכל להפעיל אותה.

צופית גולן: המענה הזה חשוב כלכלית, נכון, להורים בוודאי.

צופית גולן: אבל הוא הרבה יותר חשוב לילדים מבחינה רגשית וחברתית.

צופית גולן: הילדים האלה ספגו השנה פגיעה מאוד מאוד קשה אם אנחנו לא נאפשר להם את ההמשך הזה, את המסגרת, את החברה, הם יישארו ללא מעש ובעצם ההורים שלהם יישארו ללא עבודה.

צופית גולן: שזה קבוצה שכולם מדברים עליה, כולנו יודעים מה ההשלכות שלה.

צופית גולן: אבל יש עוד שתי קבוצות גיל.

צופית גולן: שכבת של ה'-ו', שאלה שכבות שספגו פגיעה אפילו קשה יותר, כי בעוד א'-ג' חזרו ללמידה בקפסולות, בשבועיים-שלושה שחלפו עד שהם חזרו הם נשארו מנותקים גם מהמורים שלהם כי הם עבדו בקפסולות והם נשארו מנותקים גם חברתית, גם רגשית, מכיוון שלא היו תנועות נוער.

צופית גולן: בניגוד לקטנים, שעוד איך שהוא קיבלו איזו שהיא מסגרת, פגשו חברים, הם נתבקשו להישאר בבית.

צופית גולן: ומה שאנחנו אומרים בזה שאנחנו לא פותחים פה מסגרות עבורם זה 'תישארו בבית עכשיו עוד חודשיים'.

צופית גולן: כולנו יודעים שזה מוביל לאלימות, לסכנות ברשת, לבעיות במגוון תחומים.

צופית גולן: אני לא מדברת על זה שלנו כהורים לא יהיה שקט לצאת לעבודה.

צופית גולן: כי אם אני צריכה להשאיר את הילד שלי בבית כל כך הרבה שעות, חודשיים, אחרי שגם כך הוא לא ממש למד, אני לא אוכל להשאיר אותו בבית, אני לא אוכל לצאת לעבודה.

צופית גולן: הילדים האלה יפגעו גם רגשית, גם חברתית.

צופית גולן: תנועות הנוער מפסיקות לעבוד.

צופית גולן: אם עכשיו יש עוד איזה שהם מפגשים, הם יוצאים לחופש.

צופית גולן: אנחנו נגדיל פה את הפערים החברתיים, את הפערים הרגשיים והכלכליים.

צופית גולן: כי ילד הרבה פעמים מוצא את מקומו או בתנועת הנוער או בחוג שלו, ואם אנחנו לא מאפשרים מחנות קיץ אז מי שיש לו ימצא איזה שהוא פתרון, ייצא עם הילדים שלו לאיזה שהוא מלון או איזה שהוא משהו ואלה שאין להם יישארו הרחק מאחור.

צופית גולן: הקבוצה השלישית שהתחילו לדבר עליה, דיברו עליה קצת, זה כל הילדים של החטיבות ומעלה.

צופית גולן: זה ילדים שאו פעילים בתנועות נוער או הולכים לכל מיני מחנות כאלה ואחרים, או שהם מדריכים או בתנועות נוער או מדריכים בקייטנות.

צופית גולן: אם הם לא יכולים לעבוד ולהרוויח מצד אחד, או להיות פעילים בתנועות שבהם הם פעילים, אנחנו שוב פעם משאירים אותם ללא מענה רגשי, חברתי.

צופית גולן: אנחנו משאירים אותם להתמודד לבד עם בעיות של אלימות, סכנות ברשת.

צופית גולן: הילדים האלה בפארקים.

צופית גולן: אז אם משרד הבריאות כל כך חושש מסכנות הדבקה והגברה של כל הבלגן מסביב, זה בדיוק זה.

צופית גולן: כשהם נמצאים במסגרת, אני רואה את הילדים שלי כשהם הולכים לצופים, מאוד מקפידים שהם יהיו עם מסכות, המדריכים אחראיים, הרכזים אחראיים, הילדים אחראיים.

צופית גולן: אם אנחנו נותנים להם את האפשרות להסתובב לבד, בואו, הם יקפידו במידה מסוימת, ואנחנו נראה עליה מאוד מהירה באחוזי התחלואה.

צופית גולן: אז אם אנחנו רוצים לדאוג גם לאחוזי התחלואה, גם להורים שיצאו לעבוד בשקט והכי חשוב, לילדים שלנו, שלא יספגו עוד מהלומה בקיץ הזה ולהשאיר אותם עם איזו שהיא מסגרת חברתית, רגשית, זה הכתובת.

צופית גולן: תפתחו קייטנות, תפתחו מסגרות ובוודאי אל תרדו לקפסולות.

צופית גולן: תודה.

רם שפע: תודה רבה.

רם שפע: דברים חשובים.

רם שפע: דיברת על הילדים, על הנוער.

רם שפע: הכי טוב לשמוע את הפרספקטיבה שלהם.

רם שפע: נמרוד פפרני יו"ר מועצת התלמידים והנוער הארצית, מאוד נשמח לשמוע.

רם שפע: אני חייב להגיד שבעיני, אני לא יודע מה אתה מתכנן לומר, אבל בעיני האמירה של נציגת משרד הבריאות של תמונות של ילדים, מן הסרת אחריות – לא אישית, אני לא אומר את זה כלפייך אישית, אלא זה שהילדים שלנו לא אחראים ואי אפשר לסמוך עליהם, אותי אישית אני חייב להגיד שזה מקומם ואני אשמח לשמוע את ההתייחסות שלך לזה ובכלל.

נמרוד פפרני: הוצאת לי ממש את המלים מהפה.

נמרוד פפרני: אני אשמח מאוד אם יהיה אפשר - - -

רם שפע: אני סומך עליך שתמצא - - - בבקשה נמרוד.

נמרוד פפרני: אני יכול להצטרף לאמרתך שהנוער הוא נוער אחראי ושקול ואני לא אתחיל לדבר על החשיבות הכל כך מהותית של החינוך הבלתי פורמלי ושל תנועות וארגוני הנוער בפרט.

נמרוד פפרני: אשמח מאוד אם שקד יעקב דוברת מועצת התלמידים והנוער הארצית תוכל לפרט על הנושא.

נמרוד פפרני: היא כאן בדיון.

רם שפע: אוקיי.

רם שפע: שקד בבקשה.

יוראי להב-הרצנו: הייתי שם.

יוראי להב-הרצנו: הייתי חבר במועצת התלמידים הארצית.

יוראי להב-הרצנו: התמודדתי לתפקיד שלך, שקד, והפסדתי.

יוראי להב-הרצנו: בחרו במישהי אחרת.

יוראי להב-הרצנו: סחתיין עלייך.

רם שפע: אני לא בטוח שנפתח את הדיון הזה פה.

רם שפע: שקד בבקשה.

שקד יעקב: שלום לכולם.

שקד יעקב: באמת כיף להיות פה.

שקד יעקב: תודה רבה לך כבוד יו"ר הוועדה ותודה רבה לך יוראי על ההתייחסות.

שקד יעקב: באמת תפקיד לא פשוט אבל כייפי בעיקר.

שקד יעקב: חודשים קשים עברו על החברה הישראלית שלנו ועל העולם כולו.

שקד יעקב: בימים האלה אם תשימו לב, הרבה מאוד מהמצב לא ברור לאף אחד מאתנו, כולנו מקבלים עדכונים מיום ליום.

שקד יעקב: אנחנו כאן נמרוד ואני במטרה להשמיע את קול התלמידים.

שקד יעקב: נכון להיום אנחנו חוששים בענק מה יהיה עם גורל בני הנוער בכל התנועות, בכל המסגרות.

שקד יעקב: חופשת הקיץ הזו הולכת להיות שונה מכל מה שציפינו ומכל מה שהכרנו.

שקד יעקב: בני נוער רבים כמו שכבר נאמר בוועדה הולכים למצוא את עצמם משוטטים.

שקד יעקב: הם יהיו בלי מסגרות, ככל הנראה גם בלי המסגרות של תנועות וארגוני הנוער.

שקד יעקב: הדבר הזה עלול להביא להתנהגויות סיכוניות קשות מאוד שהולכות לפגוע בכלל בני הנוער וזו הולכת להיות בעיה קריטית.

שקד יעקב: חשוב לנו להעלות נקודה נוספת שלפי מה ששמעתי עדיין לא עלתה פה.

שקד יעקב: בני נוער רבים הולכים להיפגע מהמצב הזה, מכיוון שעבודות הקיץ שלהם הן אלה שבקייטנות, ולכן מאחר והקייטנות לא ייפתחו הם לא יקבלו שכר ושכרם ייפגע כתוצאה מהתהליך הזה.

שקד יעקב: אלפים של חניכים ותנועות מארגוני הנוער וכלל התנועות, עתידים לעבור במהלך הקיץ כמו בכל קיץ כמו השנה, הכשרות מד"צים שונות וכרגע הם נמצאים בחוסר ודאות האם ההכשרות שלהם יתקיימו והאם לא.

שקד יעקב: כל המצב נמצא בסימן שאלה אחד גדול.

שקד יעקב: אנחנו יודעים שבמידה וההכשרות האלה לא יתקיימו, כלל התנועות והארגונים ייפגעו קשות במהלך השנה הבאה ויש מצב שנמצא את עצמנו ללא מדריכים כך שהתנועות והארגונים יהיו אחד המקומות שייפגעו באופן ישיר, וכך גם בני הנוער.

שקד יעקב: אנחנו מברכים על כינוס הוועדה הזאת.

שקד יעקב: אנחנו חושבים שהיא נכונה וצודקת ויש לה הרבה מאוד כוח.

שקד יעקב: חשוב לזכור את זה, ונאמר פה הרבה מאוד גם על המקום של הסטודנטים, גם על הכל, לכן חשוב לשמוע ולזכור שלכולם פה יש מצב שהוא לא נעים, רגיש, לא יכולנו לצפות אליו.

שקד יעקב: אנחנו היום בעיקר חוששים למצב של בני הנוער, אנחנו לא יודעים לאיפה המקום הזה יכול לקחת אותנו.

שקד יעקב: הקיץ הזה הולך להיות קשה מאוד ומאתגר מכל הבחינות, לא ניתן לצפות איך אנחנו הולכים לסיים אותו.

שקד יעקב: אסכם ואגיד, אנחנו מאחלים הרבה בהצלחה לכולם.

שקד יעקב: גם לתלמידים שניגשו היום לבחינת הבגרות במתמטיקה וכמובן אנחנו מאחלים בהצלחה גם בדיון הזה.

שקד יעקב: ותודה רבה על הכינוס של הוועדה החשובה הזאת.

רם שפע: תודה רבה.

רם שפע: ח"כ משה אבוטבול בבקשה.

רם שפע: לאחר מכן נעבור לח"כ וואליד טאהא ואני מאוד אשמח לשמוע את נציגת משרד האוצר, אחרי שניכם היא תדבר.

משה אבוטבול: בלי ספק, ידידי היו"ר רם, הדיון הוא חשוב מאוד מאוד והייתי אומר מהמוצדקים ביותר.

משה אבוטבול: אנחנו פוגשים את בני הנוער ואנחנו מגיעים לפעמים גם כן בשעות מאוחרות מהכנסת, לראות אותם, איך שאמרה קטי, על הברזלים.

משה אבוטבול: יושבים שם בחוסר מעש.

משה אבוטבול: בחלקם גם כן מעשנים נרגילות ואתם יודעים שנרגילות זה הדבר הכי מדבק שיכול להיות, אם חלילה ויש לאיזה מישהו נגיף או דברים מהסוג הזה, אנשים פשוט לא מבינים כמה זה יכול לחסוך לנו המון המון בכל הנושא של התחלואה, אם תימצא הדרך למצוא תעסוקה לאותם בני נוער.

משה אבוטבול: אני חושב שמשרד החינוך חייב לרכז מאמצים ובזמן שכל העולם נמצא בחופש, להעמיד קאדר של אנשים לראות איך אנחנו מוצאים מגוון דרכים להעסיק את אותם נערים, את אותם צעירים, את אותם אלה, בדרכים כאלה ואחרות.

משה אבוטבול: אני חושב שהמשימה שלנו, למרות שבאמת כולם בחופש, זה להתריע בנושא הזה ואני מבקש מיו"ר הוועדה רם היקר, אל תרפה בנושא הזה, כדאי שבעוד שבוע-שבועיים תעשה עוד פעם דיון בנושא כי יש לנו גם את יולי, יש לנו גם את אוגוסט בפתח.

משה אבוטבול: אני רוצה להגיד לכם, כולנו במתח בגלל שלא יודעים מה זה יוליד הנושא הזה.

משה אבוטבול: לכן חשוב מאוד שבכל המגזרים, כולל גם במגזר החרדי, גם במגזר הערבי, בכל המגזרים כולם יתנו את הדעת לתת להם תכניות מותאמות ולא להשאיר שום תלמיד מאחור.

משה אבוטבול: דבר נוסף מבחינה חינוכית, גם את אורלי וגם אני יודעים את זה כאנשי חינוך, כל מי שמתעסק בחינוך, שילד ללא קייטנה שמגיע בתחילת שנת הלימודים ללימודים, מגיע פרוע, מגיע כולו סעור ונסער, כי לא הייתה לו איזו שהיא מסגרת שקצת עיצבה אותו והרגיעה לו את כל הנרבים שלו.

משה אבוטבול: לכן חשוב גם כן בשביל טובת אותם מורים, שהם לא יקבלו ילדים מופרעים שבעצם חודשיים הסתובבו בלי מעש.

משה אבוטבול: אחרי זה את כל התסכול הם יפעילו בתחילת שנת הלימודים ואותם מורים יצטרכו לעבוד פי שלוש ופי ארבע.

משה אבוטבול: לכן חובתנו, אדוני היו"ר, למצוא להם תעסוקה, אפילו לא בכל החופש אבל שליש מהחופש.

משה אבוטבול: תסכים איתי גם אורלי בנושא הזה, שזה ממש חייב להיות לטובת המורים ולטובת המסגרת.

משה אבוטבול: הם יבואו כולם ויתפרצו בהתפרצות חוסר חינוך ואנחנו רק נסבול מזה.

משה אבוטבול: אז מרוויחים גם את הקורונה, גם את זה שהם יבואו רגועים ואני מאוד מברך על הדיון הזה ומבקש ומצפה גם לדיון המשך.

משה אבוטבול: תודה.

רם שפע: דברים חשובים.

רם שפע: אני מבטיח לך שיהיה דיון המשך.

רם שפע: הנושא הזה בוער בכל חברי הוועדה, לא קואליציה או אופוזיציה ודברים כאלה, פשוט הבנה שאנחנו במצב באמת של סוג של הפקרות של הנוער שלנו.

רם שפע: ואנחנו כבר עכשיו פה.

אורלי פרומן: - - - יולי.

רם שפע: בוא נראה, אולי קבינט הקורונה יפתיע אותנו.

רם שפע: ח"כ טאהא בבקשה.

וליד טאהא: תודה רבה אדוני היו"ר.

וליד טאהא: לי באופן אישי יש בעיה שכל פעם שאנחנו מנהלים דיון כזה אני יוצא עם הרגשה כאילו רק היום התחלנו עם הקורונה.

וליד טאהא: כולם באים, בעלי תפקידים מגיעים, מתיישבים ומה הם עונים?

וליד טאהא: 'אנחנו נאפשר', 'אנחנו נחשוב', 'כנראה שנאשר'.

וליד טאהא: וכולם מדברים בלשון העתיד.

וליד טאהא: הקורונה לא התחילה אתמול, לא פגשנו אותה היום.

וליד טאהא: אנחנו כבר בגל השני.

וליד טאהא: עברנו גל אחד, התנסינו עם הדבר הנורא הזה שהופך עולמות לכל העולם ולא רק לנו, ואנחנו מצפים מבעלי תפקידים, מקבינט קורונה, מכל מי שצריך להחליט, לבוא כבר עם תכניות מותאמות קורונה ולא לבוא עם אמירות של 'נתכנן', 'נאשר', כאילו אנחנו באים ללמוד על זה מחדש.

וליד טאהא: זה מפריע מאוד, זה מעיד שאנחנו לא באמת למדנו את הלקח גל הגל הראשון, והיה לנו כזה שטרף את כל המערכת וכולם הפסידו ממנו.

וליד טאהא: היום אנחנו בעיצומו של גל שני.

וליד טאהא: לא כנראה אנחנו בגל שני.

וליד טאהא: אנחנו בעיצומו של גל שני, שהוא גם מוציא מהפעילות חלק מהישובים, חלק ממוסדות החינוך, ועל כן אנחנו צריכים להיות כבר עם תכניות.

וליד טאהא: מה עושים בבית ספר שנדבק בו תלמיד אחד או מורה אחת, או מישהו שמתעסק עם התלמידים, מה עושים עם הישוב?

וליד טאהא: אנחנו עדיין כאילו בשלב של למידה, לא סיימנו ללמוד, וזה נושא בעייתי מאוד.

וליד טאהא: אנחנו צריכים גם, אדוני היו"ר, לזכור שהפעילות הזו, פעילות הקיץ על כל גווניה קשורה גם לסטודנטים שיש סוגי מלגות שקשורים בהתנדבות הסטודנטים בפעילות הקיץ.

וליד טאהא: ועל כן אם לא מקיימים את זה גם כהלכה, אנחנו גם מרמים את הסטודנטים, כאשר אומרים להם ש'יש מלגות שאתם תקבלו באמצעות שעות תרומה במסגרות - - -'

אורלי פרומן: הם לא מעבירים תקציבים.

אורלי פרומן: ניתקו ב-40% כשאנחנו כבר - - -

וליד טאהא: נכון.

וליד טאהא: לקראת הסוף אני רוצה לומר שתכנית "אתגרים" שמופעלת בחברה הערבית היא אכן חשובה מאוד גם לבני הנוער.

וליד טאהא: אנחנו צריכים להשתמש בבני הנוער גם להרחבת והעמקת המודעות, כי הגל השני הזה מאוד מדאיג והוא קורה באמת בכמה ישובים, בצורה שמוציאה אותם עוד מעט מהתפקוד.

וליד טאהא: זה איום ונורא, חושבים עוד פעם על לסגור מחדש שכונות וישובים.

וליד טאהא: על כן, אנחנו צריכים לדרוש, אדוני היו"ר, חד וחלק, תשמיעו לנו פעם אחת תכניות מה כן רוצים לעשות ולא מה רוצים לאשר בעתיד ולתכנן בעתיד כאילו אנחנו רק התחלנו היום עם הקורונה.

וליד טאהא: תודה רבה.

רם שפע: תודה רבה לך.

רם שפע: אורלי ליימן, רפרנטית חינוך באוצר.

רם שפע: את אתנו?

רם שפע: בוקר טוב אורלי.

רם שפע: אנחנו נפגשים פה שוב באותו נושא שנפגשנו בו לפני שבועיים.

רם שפע: אני מאוד מקווה שמאז יש לך יותר תשובות ויותר ודאות על המצב.

רם שפע: אגיד שברור שכל הקשרי הבריאות לא קשורים אליך, אבל מה שכן קשור אלייך – והתחלתי את זה עם הדובר הראשון – שבסוף המשרדים לא באמת מוכנים, אם מחר בבוקר משרד הבריאות יאשר מתווה, עדיין יש חוסר מוכנות, לפחות כמו שאני מבין, ביכולת להם בכלל להפעיל את מסגרות הקיץ בגלל הפיצול בין המשרדים.

רם שפע: אז אני מאוד אשמח לשמוע את התייחסותך לנושא הזה וגם לנושא המקדמות.

אורלי ליימן עיני: לגבי מסגרות הקיץ משרד החינוך הוציא כבר קול קורא בשבוע שעבר, האמת שהוא הוציא כבר קול קורא ב-18.6 והרחיב אותו בשבוע שעבר, להפעלת קייטנות בכל הרשויות שענו לקול הקורא באופן נרחב לאור הקורונה, מה-1.7 ועד ה-6.8 מגני ילדים ועד כיתות ד'.

אורלי ליימן עיני: גם בשעות אחר הצהריים לגני ילדים עד כיתות ב'.

אורלי ליימן עיני: זה כבר יצא ואין פה חסם תקציבי שאני יכולה להתייחס אליו.

אורלי ליימן עיני: מהבחינה הזאת הכל בסדר.

רם שפע: כמו שאמרתי, אני מבקש ממך, תיכף נתייחס גם לנושא הזה כי זה לא - - -

דוברת: זה היה אמיתי?

רם שפע: זה היה אמיתי מבחינתה.

רם שפע: אורלי, ככל שאנחנו יודעים, אין קייטנות.

רם שפע: אז באיזה הקשר את מדברת על הקול קורא הזה?

אורלי ליימן עיני: יש קול קורא.

אורלי ליימן עיני: אני אשמח אם משרד החינוך יתייחס, אבל יצא קול קורא שבית ספר של החופש הגדול שזה למעשה קייטנות במסגרת בית הספר הוא כבר יצא, הוא כבר פועל, יש הרבה רשויות שכבר ענו לו, הוא מתחיל עוד יומיים.

רם שפע: היא מדברת על בית ספר של החופש הגדול.

רם שפע: כל אחד מייצג את המשרד שלו ומתייחס למה שבמסגרת אחריותו.

רם שפע: זה חלק מהאירוע.

רם שפע: אני מאוד אשמח שתתייחסי לשתי הסוגיות שאני העליתי ולא במקרה, גם לנושא המקדמות לכל הארגונים וגם לנושא היכולת שלהם להפעיל את המסגרות ביחס לעובדה שהכסף לא עבר בין המשרדים.

רם שפע: לצורך העניין, כל מה שקשור לבטחון ובטיחות יושב עדיין במשרד החינוך.

רם שפע: אם תנועת נוער או ארגון נוער מחר בבוקר קבינט הקורונה יאפשר להם לעשות פעילות קיץ, הם לא יכולים.

רם שפע: אני צודק?

אורלי ליימן עיני: אני לא מכירה את הבעיה הזאת.

אורלי ליימן עיני: אתה יכול לפרט עוד?

אורלי ליימן עיני: לא מבינה למה אתה מתכוון.

אורלי פרומן: את לא מבינה, הם לא קיבלו מעבר ל-40%.

אורלי ליימן עיני: יש בעיה תקציבית של ארגוני הנוער.

אורלי ליימן עיני: הם קיבלו כבר את המקדמות, ושוב אמרתי, צריכה להגיע בקשה של 40%, מה שהזכרת.

אורלי ליימן עיני: צריכה להגיע בקשה לוועדת חריגים שנמצאת בראשות החשב הכללי במשרד האוצר.

אורלי ליימן עיני: הבקשה צריכה להיות מובאת לדיון במסגרת הוועדה ואז תהיה החלטה בוועדה.

אורלי ליימן עיני: ההחלטה עוד לא ניתנה, אז אני לא יכולה להגיד את ההחלטה לפני שהיא ניתנה, וגם הבקשה עוד לא הובאה לדיון, להרחבה מעבר ל-40%.

אורלי פרומן: רגע, אבל זה יושב בוועדת חריגים?

רם שפע: לא, היא אומרת שהחשב עוד לא הביא בקשה.

אורלי ליימן עיני: לא אמרתי מי.

אורלי ליימן עיני: אני אומרת שיש ועדה בראשות הכללי וכרגע הוועדה, עוד לא הובא לדיון שם הנושא של העברת תקציב מעבר ל-40%.

אורלי ליימן עיני: 40% כבר ניתנו באופן חריג לאור תקופת הקורונה.

אורלי פרומן: אבל ה-1 ביולי, החופש הגדול זה עוד יומיים.

אורלי פרומן: אז למה אתם מחכים?

אורלי ליימן עיני: זה לא עניין תקציבי.

אורלי ליימן עיני: זה עניין של ועדה.

אורלי ליימן עיני: בגלל התקציב ההמשכי יש ועדה לאישור כל הוצאה והוצאה של התקשרות.

אורלי פרומן: כן, אנחנו יודעים את זה.

אורלי פרומן: אבל אני אומרת, ה-1 ביולי, הקייטנות צריכות לצאת לפועל בכפוף כמובן לכל האישורים הבריאותיים, בעוד יומיים.

אורלי פרומן: והוועדה שלכם, ועדת החריגים, בגלל תקציב המשכי, בסדר.

אורלי פרומן: עדיין לא דנה בזה.

אורלי פרומן: אז מה אתם מצפים?

אורלי פרומן: שהארגונים יספגו על חשבונם את הכסף בינתיים?

אורלי פרומן: את התקציב?

אורלי ליימן עיני: אני אגיד, וגם אמרתי את זה בדיון הקודם.

אורלי ליימן עיני: אני לא הגורם הרלוונטי, אני לא אחראית לסדר היום של הוועדה.

אורלי פרומן: אז תשלחו את הגורם הרלוונטי ואל תשלחו מי שלא יודע ל- - -

אורלי ליימן עיני: רגע.

אורלי ליימן עיני: אני לא יודעת אם בכלל הוגשה בקשה לוועדה או לא הוגשה בקשה לוועדה.

רם שפע: לא, אורלי, את עולה לדיון בוועדה שידעת עליו שבוע מראש או כמעט שבוע מראש, וזו פעם שניה שאת לא יודעת לומר לנו את הפרטים הכי קריטיים.

רם שפע: מה שלא תחת משרדך – אני מבין, לא תחת משרדך.

רם שפע: אבל אם את לא יודעת אם הוגשה בקשה את יכולה לבדוק.

אורלי ליימן עיני: אפשר לבקש, שוב, אני לא יודעת להתייחס, אני מצטערת.

אורלי ליימן עיני: אני פשוט לא הגורם הרלוונטי, אתם מבקשים שאני אעלה אז אני עולה - - -

רם שפע: לא, את כן הגורם הרלוונטי.

אורלי ליימן עיני: - - - אני אומרת שמבחינה תקציבית אני לא מכירה שכרגע החסם הוא תקציבי.

יוראי להב-הרצנו: אבל יושבים פה בדיון, הקשבת לנציגי תנועות הנוער - - -

רם שפע: היא לא הקשיבה כי היא לא הייתה.

יוראי להב-הרצנו: - - - וארגוני הנוער שטוענים שיש להם פער תקציבי.

יוראי להב-הרצנו: אז או שזו היתממות, או ש, למה אין לנו תשובות ממשרד האוצר בנוגע לאיפה התקציבים?

יוראי להב-הרצנו: למה - - -

אורלי פרומן: רם, שתבדוק את זה ותחזור אלינו עם תשובה.

אורלי פרומן: או שתעלה את הגורם הרלוונטי.

רם שפע: היא מתכוונת לזה שהגורם הרלוונטי הוא בחשב.

אורלי ליימן עיני: אני יודעת להתייחס לשני מישורים.

אורלי ליימן עיני: הבקשה שצריכה לגשת לוועדה, אני לא יודעת איפה היא כרגע בצינורות, אני יודעת להגיד שהבקשה עוד לא הגיעה לוועדה.

אורלי ליימן עיני: לגבי התקציב, אנחנו נמצאים בתקציב המשכי, כולם מכירים את ה- - - התקציבי שנוצרה לאור התקציב ההמשכי.

אורלי ליימן עיני: התקציב ההמשכי מחייב אותנו בחוק לתקצב קודם כל את המחויבות ההסכמית וה- - - וכך נוצר סדר העדיפויות.

אורלי ליימן עיני: קודם כל מתוקצבים כל המחויבויות ה - - - וההסכמיות, מה שבהתאם לחוק, והשאר מפוזר בהתאם לתעדוף המקצועי או לפי מה שקורה כל שנה, באופן תואם למה שקורה כל שנה.

אורלי ליימן עיני: מן הסתם שהשלכה של זה שאין תקציב מדינה הוא פוגש בקצוות גם את ארגוני הנוער ואני מצרה על כך, אבל אנחנו פועלים בהקשר הזה בהתאם לחוק ואין הרבה מה לעשות מעבר לזה.

רם שפע: יש משהו אחד שאני לא בטוח כמה חברי הוועדה מכירים אבל בעיני הוא דרמטי ואנחנו עוד רגע ניתקל בו.

רם שפע: הרבה מאוד מהתקצוב של הארגונים האלה ישב במשרד החינוך במשך הרבה מאוד שנים על בסיס ומעבר לבסיס היו או כספים קואליציוניים או תוספות כל שנה שמשרד החינוך העביר.

רם שפע: אני יכול לתת כדוגמה, כי פשוט את המספרים שלהם אני זוכר בעל פה, תקציב הבסיס של ארגוני הנוער הוא 36 מיליון שקלים, אבל הם כבר כמה שנים חיים עם ה-52 מיליון שאישרנו בוועדת הכספים לפני חודשים.

רם שפע: אני רוצה לשמוע מה לדעתך אתם יכולים לעשות עם העובדה שבעצם כשהם יעברו למשרד של אלקין, מה שיבוא למשרד זה תקציב הבסיס.

רם שפע: ארגוני הנוער, ככל שאמרתי פה את המספר שלהם, בערך שליש לא יהיה להם וזה רק ארגון אחד, כמובן שזה חל גם על החברה למתנ"סים, וגם על המכינות, וגם על שנות שירות וזה חל על כולם.

רם שפע: הם חיים מתקציב קטן ומהרבה מאוד שנים שמשרד החינוך תיקצב אותם בכסף תוספתי.

רם שפע: מה יהי העתיד של כל הארגונים האלה?

אורלי ליימן עיני: הנושא של המעבר למשרד החדש שחלק מהנושאים הוא כרגע בדיונים מקצועיים בין משרד החינוך למשרד להשכלה משלימה וזה כרגע נמצא שם - - - אפשר לפנות אליהם.

אורלי ליימן עיני: לרבות פרטי התקציב.

רם שפע: אורלי, כשזה לא תחת אחריותך את אומרת שזה לא תחת אחריותך.

רם שפע: כשזה תחת אחריותך את אומרת שזה בדיון מקצועי.

רם שפע: אני שואל מה אתם רוצים שיקרה עם כל הכסף שעכשיו במשרד החינוך מלא שנים ועכשיו הוא לא יעבור אליהם.

אורלי ליימן עיני: זה בדיון מקצועי בין משרד החינוך למשרד להשכלה משלימה.

אורלי ליימן עיני: אם הם בדיון הם יכולים להתייחס, אבל אני לא נמצאת בדיון אז אני לא יודעת להתייחס לכך.

רם שפע: זה דיון כלכלי תקציבי שקשור לאגף תקציבים.

רם שפע: האם הכסף יעבור או לא יעבור.

רם שפע: מה דעתך בנושא הזה?

אורלי ליימן עיני: זה קשור לתקציבים שניתנו במסגרת משרד החינוך, וכרגע גם התקינה וגם משרד החינוך וגם התקציבים בהתאם להחלטת הממשלה, בדיונים מקצועיים בין משרד החינוך למשרד להשכלה משלימה.

רם שפע: אורלי, זה המשרד שאת אמונה עליו במשרד האוצר.

רם שפע: נכון?

אורלי ליימן עיני: נכון.

רם שפע: לך אין דעה מה צריך לקרות עם הכסף הזה.

רם שפע: זה מה שאת אומרת?

אורלי ליימן עיני: אני אומרת שזה כרגע בשלב של דיונים מקצועיים.

רם שפע: שאלתי אותך מה דעתך.

רם שפע: את יכולה להגיד מה דעתך?

אורלי ליימן עיני: זה לא המקום שלי להגיד את הדעה האישית שלי.

רם שפע: אה, זה לא המקום שלך להגיד את דעתך.

רם שפע: אוקיי, מה שאני מסכם פה זה שאין לך דעה בעניין הזה, מבחינתך שהמשרדים יחליטו ביניהם.

רם שפע: זה מה שאמרת, צר לי, וכן, אני חסר סבלנות, זה לא דבר שקורה הרבה, אבל את לא נותנת לנו תשובות פעם שניה ברצף על נקודות שהן ועוד איך תחת אחריותך.

רם שפע: זה תחום האחריות שלך.

אורלי פרומן: זה אומר שבפעמים הבאות אנחנו צריכים מישהו שהוא מעליה, שיבוא לדיון וייתן תשובות.

יוראי להב-הרצנו: אבל אני לא מבין.

יוראי להב-הרצנו: את נציגת משרד האוצר, את לא מייצגת את תחושותייך הפרטיות ואם למשרד האוצר אין עמדה בנושא הזה, אז נא לומר את זה - - -

רם שפע: אז זה חמור מאוד.

יוראי להב-הרצנו: אני פשוט לא מצליח להבין.

יוראי להב-הרצנו: אנחנו כאילו יושבים מול אדם שמשקף לנו את תחושותיו הפרטיות.

יוראי להב-הרצנו: את נציגת משרד האוצר, אנחנו חברי הכנסת, אני מבקש שתעני על שאלות שאנחנו שואלים אותך.

יוראי להב-הרצנו: במידה ואין למשרד האוצר עמדה, תגידי.

אורלי ליימן עיני: העמדה המקצועית של משרד האוצר היא שזה כרגע בעצם, למה שנקבע בהחלטת הממשלה, בדיונים מקצועיים בין משרד החינוך למשרד להשכלה משלימה, שיצטרכו לעשות את ההעברה התקציבית, יגיעו אלינו וזה יובא לדיון איתנו גם.

אורלי ליימן עיני: כרגע זה עוד לא שם.

רם שפע: בסדר גמור.

רם שפע: רשמנו לפנינו את הגישה שלכם ובסדר.

רם שפע: הבנתי.

רם שפע: ח"כ שטרית מקודם יצאת ורציתי לתת לך לדבר.

רם שפע: אם את רוצה לומר משהו.

קטי קטרין שטרית: כן.

קטי קטרין שטרית: אני עדיין תקועה בד"ר אפללו לגבי - - - התחושה הכבדה שיש לי זה שאין באמת איזה שהוא מחקר או איזה שהוא חוות דעת מקצועית שבאה ואומרת שאם תהיה פעילות מסגרות של קייטנות וכולי, אכן התפשטות הנגיף יחצה את גבולות האלפים וכולי.

קטי קטרין שטרית: אז מה עושים במקרה כזה?

קטי קטרין שטרית: כמו שעשו לטיפולי הפוריות.

קטי קטרין שטרית: פשוט הכי קל להגיד 'מפסיקים'.

קטי קטרין שטרית: כל דבר מפסיקים.

קטי קטרין שטרית: אני לא משוכנעת שההפסקה של כל הפעילות של הקייטנות וכל המסגרות האחרות באמת נבדקה באופן מקצועי.

קטי קטרין שטרית: היד קלה על ההדק, סוגרים מבלי לבדוק, זה יוצר כאוס בציבור, זה יוצר מצב שמספר המובטלים גדל וחבל מאוד מאוד.

קטי קטרין שטרית: אני חשה תחושה מאוד מאוד קשה שמי שמפעיל לחץ, הפגנות, זה, מיד מיד מסייעים לו, פותחים וכולי.

קטי קטרין שטרית: ומי שיושב בשקט ועושה פעילות חינוכית מבורכת, כי אני כל ערב לצערי הרב חוזרת בשעות מאוד מאוחרות, מסתובבת ורואה בפארקים כל כך הרבה בני נוער חסרי מעש שלא עושים שום דבר.

קטי קטרין שטרית: על זה תצטרכו לתת את הדעת.

קטי קטרין שטרית: זה המצב הכי מורכב.

קטי קטרין שטרית: אני מדברת אתכם לא כחברת כנסת אלא כאשת חינוך.

קטי קטרין שטרית: ייקח הרבה מאוד זמן במסגרות הפורמליות לתקן את המצב הזה, ויפה שעה אחת קודם אם תקחו את זה ותבדקו את זה בצורה, אבל כנראה שאין לכם מספיק זמן, וממש, הכי קל להגיד 'בואו נסגור'.

רם שפע: אני מצטרף מאוד.

רם שפע: אנחנו קרובים לסיכום.

משה אבוטבול: אלה דברים שאמרנו כש - - -

רם שפע: ח"כ להב, אני מתנצל כי ח"כ שחאדה כבר זמן רב רוצה לדבר, הוא בזום מפאת הקורונה ואנחנו תמיד מכבדים ורוצים לשמוע אותו.

משה אבוטבול: קודם כל נאחל לו רפואה שלמה - - - בריא, ורוצים שיחזור לעבודה.

משה אבוטבול: אנחנו לא מרגישים את האופוזיציה בלעדיו.

רם שפע: ח"כ שחאדה אתה איתנו?

רם שפע: לא.

רם שפע: הוא לא נמצא בזום.

רם שפע: ירון רוזנטל בבקשה.

ירון רוזנטל: שלום.

ירון רוזנטל: אני ירון רוזנטל מבית ספר שדה כפר עציון.

ירון רוזנטל: דנו פה בהרבה מאוד דברים, כולם חשודים, אבל אני רוצה להאיר נקודה מסוימת שלדעתי אין בה trade off, ולכן צריך לאשר אותה מידית.

ירון רוזנטל: אנחנו מפעילים פעילות בחוץ, טיולי נודדים שישנים תחת כיפת השמיים 30, 40, 50 ילדים.

ירון רוזנטל: ממה שאני מבין אין בזה, זה אחד הדברים הכי פשוטים מבחינה בריאותית, זאת אומרת לא הולכים לקניונים, לא נדחפים באוטובוסים, לא נמצאים בכיתות אלא פשוט נמצאים בטבע בקבוצות קטנות.

ירון רוזנטל: אנחנו לא מבקשים כסף, אנחנו לא מבקשים עזרה, אנחנו לא מבקשים שום דבר, רק שתאשרו לנו לעשות את הדברים האלה.

ירון רוזנטל: זה הכל.

ירון רוזנטל: לא צריכים את הכסף של הממשלה, נפגענו קשה בקורונה, כמו כולם, לא קיבלנו תקציבים כי אנחנו עמותה גדולה ולא קיבלנו את כל הסיוע אבל אני שם את זה בצד כי זה לא העניין.

ירון רוזנטל: מה שחשוב לנו בעיקר זה שיתנו לנו לבצע את הפעילות החינוכית שאנחנו עושים בחוץ.

ירון רוזנטל: זה טוב גם לילדים שיעברו תהליך חינוכי משמעותי, גם להורים.

תהלה פרידמן: ירון, מה חוסם את הפעילות?

תהלה פרידמן: מה הבעיה?

ירון רוזנטל: מה שחוסם את הפעילות זה שלא מפרסמים מתווה, ובגלל שלפי חוק הקייטנות, א.

ירון רוזנטל: יש איזו תקנה של משרד הבריאות שאני לא מצליח להבין אותה אבל כנראה שהיא קיימת, שאסור לישון יותר מלילה אחד בחוץ.

ירון רוזנטל: נראה לי שהכי טוב שישנו כמה שיותר לילות בחוץ, ילדים שנמצאים במסגרת פעילות.

רם שפע: הוא צודק.

רם שפע: שני לילות זה - - -

קטי קטרין שטרית: לא יאומן.

ירון רוזנטל: אני רוצה רק עוד משפט אחד להגיד מה היתרונות, היתרונות זה 1.

ירון רוזנטל: פעילות חינוכית לילדים 2.

ירון רוזנטל: להורים תהיה יכולת ללכת לעבודה ו-3.

ירון רוזנטל: שאני אוכל להחזיר את העובדים שלי מחל"ת כי העובדים שלי יושבים בבית ורוצים לחזור לעבוד, ואני רוצה להחזיר אותם.

ירון רוזנטל: ויש לי רישום, והכל, רק את האישור.

ירון רוזנטל: ושיבחנו את זה בבקשה במשרד הבריאות ויראו שזה אחד הדברים הכי פחות בעייתיים בריאותית, שילדים במקום ללכת לקניונים הולכים לטייל וישנים בחוץ בקבוצות קטנות.

ירון רוזנטל: שיגדירו מרחקים, מה שרוצים שיגדירו, רק שיאשרו, באיזה תנאים שרוצים, אנחנו נעמוד בתנאים.

קטי קטרין שטרית: לא יאומן.

קטי קטרין שטרית: אתה צודק ואנחנו תומכים במה שאתה אומר.

רם שפע: חד משמעית אנחנו איתך.

רם שפע: תיכף נסכם בקריאה המאוד משותפת לכולנו בהקשר הזה.

ירון רוזנטל: ח"כ רם, אנחנו נשמח לתגובת משרד הבריאות על הדבר הזה כי אנחנו לא מצליחים לדבר איתם וזה לכאורה, הם צריכים לשאוף למקוות האלה, לצאת לטבע, לשטח.

ירון רוזנטל: מעבר לפן הערכי אלה הסיכויים הכי פחותים להדבק.

קטי קטרין שטרית: נכון.

קטי קטרין שטרית: אבל גם להם אין תשובות.

קטי קטרין שטרית: אתה יודע למה?

קטי קטרין שטרית: כי הם בהינף יד מחליטים לסגור.

רם שפע: בבקשה.

יוראי להב-הרצנו: אני אעשה את זה בקצרה.

יוראי להב-הרצנו: אני רוצה להצטרף גם לדברים של ח"כ שטרית וגם לדברים של ח"כ טאהא.

יוראי להב-הרצנו: אני מאוד מוטרד ממה שיוצא מהדיון כי אני מתרשם גם מההורים וגם מנציגי ארגוני ותנועות הנוער שיש מתווה, הם רוצים לצאת, הילדים ובני הנוער רוצים להיות במסגרות החינוך, שכמו שאני מזכיר כאן הן לא פחות חשובות מהחינוך הפורמלי, החינוך הבלתי פורמלי הוא בעיני בלב הליבה של החינוך בישראל ואנחנו פשוט לא מקבלים תשובות, לא ממשרד האוצר ולא ממשרד הבריאות.

יוראי להב-הרצנו: יש אישור, אין אישור, זה בדיונים, כמו שח"כ פורמן אמרה, אנחנו יוצאים לחופש הגדול בעוד יומיים והתחושה הקשה שלי שאין שום היערכות של אף משרד ממשלתי בהקשר הזה וזה מאוד מצער.

יוראי להב-הרצנו: אני כן רוצה להגיד ברשותך מספר מילים על הנושאים של הסטודנטים כי זה - - -

קטי קטרין שטרית: אבל לפני כן, אם נציגת משרד האוצר נמצאת כאן - - -

רם שפע: נדבר שלוש דקות על הסטודנטים.

קטי קטרין שטרית: לא, אבל לפני הסטודנטים, כי נציגת האוצר נמצאת כאן וזה נושא שעלה בוועדה, נושא פולין.

קטי קטרין שטרית: אני רוצה לעדכן שכל הנושא של פולין, הנתונים נמצאים היום במשרד האוצר אצל החשב הכללי.

קטי קטרין שטרית: אנחנו מבקשים שיודיעו לנו באיזה סטטוס זה נמצא.

קטי קטרין שטרית: גם פניתי לשר והשר אמר שהוא יפנה לחשכ"ל, והחשב הכללי כן מודע לפניה שלנו ואנחנו רוצים לדעת אם היא יכולה לענות לנו על הסטטוס של החזרת הכספים לילדים ולהורים ששילמו עבור המסעות לפולין.

משה אבוטבול: נתנו כמה ימים, עבר - - -

רם שפע: ח"כ שטרית צודקת.

קטי קטרין שטרית: לא, זה עבר ממשרד החינוך למשרד האוצר, ברוך השם.

קטי קטרין שטרית: עכשיו משרד האוצר צריך לענות לנו באיזה סטטוס זה נמצא כי השר אמר שזה מטופל.

רם שפע: אני מוכן ללכת איתך ולשמוע אם לאורלי יש תשובות לזה, אני לא בטוח.

יוראי להב-הרצנו: זה בתחום של משרד החינוך לדעתי.

קטי קטרין שטרית: לא, זה עבר כבר, יוראי.

קטי קטרין שטרית: אני בדקתי.

רם שפע: אורלי נמצאת איתנו ואולי היא תדע לענות ולשפוך אור.

רם שפע: בבקשה.

אורלי ליימן עיני: כמו שחברת הכנסת הציגה, מבחינה תקציבית הנושא נפתר, ולכן אין פה חסם תקציבי.

אורלי ליימן עיני: אני יכולה להעביר את הבקשה לחשכ"ל לבדוק איפה הנושא עומד ונביא לכם תשובה בהקדם.

רם שפע: הבנתם?

רם שפע: בשורה התחתונה מה שהיא אמרה זה שזה לא ברור.

רם שפע: אוקיי.

רם שפע: אני רוצה לומר משהו.

רם שפע: עלה פה נושא פולין.

רם שפע: אני אתייחס להכל בסיכום אבל מכיוון שיש פה אנשים שעלו ספציפית בעניין הקיץ תתייחס לסטודנטים, אני גם אתייחס אבל אז נסכם גם מסודר את הדיון על הקיץ שהוא ליבת הדיון היום.

יוראי להב-הרצנו: התחושה שלי שהמוסדות האקדמיים מקטינים ראש ביחס לתקופת המבחנים בעידן הקורונה.

יוראי להב-הרצנו: הלשכה שלי והלשכה של חברי הכנסת האחרים שחברים בוועדה הזאת לא מפסיקות לקבל תלונות מסטודנטים שלא רק חוששים על בריאותם, שזה ניחא, חוששים על הבריאות של בני משפחתם, של ההורים שלהם שאיתם הם גרים, ולי נדמה שמוסדות הלימוד לא סופרים את הסטודנטים, וחמור מכך, לא מקדישים מחשבה על הבריאות שלהם.

יוראי להב-הרצנו: הדברים אינם אחידים ממוסד למוסד, אין קו שמוכתב על ידי המל"ג, אני ניסיתי לדבר גם עם המל"ג, גם עם ור"ה וגם עם מוסדות הלימוד שאלי פנו.

יוראי להב-הרצנו: אפס תשובות, אפס מענה, לא חוזרים אלי לא בטלפונים ולא במכתבים, הם כנראה מרגישים שהם יכולים לעשות ככל העולה על דעתם.

יוראי להב-הרצנו: מספר נקודות שבעיני הן מטרידות במיוחד זו העובדה שסטודנטים מחויבים להגיע לכיתות הלימוד להבחן פרונטלית במבחנים אבל המרצים לא.

יוראי להב-הרצנו: זאת אומרת בריאותם של המרצים - - -

קטי קטרין שטרית: חשובה מאוד.

קטי קטרין שטרית: זה דם אחר.

יוראי להב-הרצנו: - - - חשובה מאוד, אבל היא לא חשובה יותר מהבריאות של הסטודנטים.

יוראי להב-הרצנו: אני מבין את החשש מהפגיעה ביוקרה ובזילות האקדמית של המוסדות שלא רוצים - - -

קטי קטרין שטרית: אבל בעולם זה קורה, יוראי.

יוראי להב-הרצנו: בעולם, הרווארד ואוקספורד וקיימברידג' לא פחות טובים מאוניברסיטת בר אילן ומהטכניון ושם מוצאים דרכי הערכה חלופיות לא רק בזום, יש גם הערכת מרצה, יש עבודות מהבית.

יוראי להב-הרצנו: בישראל אנחנו מחויבים לתת את זה.

יוראי להב-הרצנו: אגב, הזילות האקדמית או היוקרה האקדמית לא נפגעה כשלא היו לימודים פרונטליים ובזום, אז זה פחות מטריד את המוסדות - - -

קטי קטרין שטרית: מה שמטריד זה שאפשר להסתדר בלי המוסד עצמו.

קטי קטרין שטרית: עם שיעורים.

יוראי להב-הרצנו: לגמרי.

יוראי להב-הרצנו: עוד סוגיה שהיא חשובה לא פחות מהנושא של הבריאות של הסטודנטים זה העובדה שחלק מהמוסדות מטילים סנקציות אקדמיות על סטודנטים שלא עומדים בשכר הלימוד שלהם בזמן משבר הקורונה.

יוראי להב-הרצנו: סטודנטים רבים נפלטו משוק העבודה, אין להם יכולת לקבל שכר ולשלם שכר לימוד וחלק מהאוניברסיטאות ניתקו את הסטודנטים מהפורטלים האקדמיים, מנעו מהם גישה למבחנים, בלתי נסבל.

משה אבוטבול: זה חמור, כי חלק מהם היו עובדים בחלטורה אפילו לצערי בניקוי מדרגות כדי לשלם והיום גם אין להם את זה.

יוראי להב-הרצנו: והבושה הגדולה ביותר היא שהאוניברסיטאות מאיימות שבמידה ואנחנו נכפה עליהם לעשות את זה אז הן תבטלנה את כל המבחנים ויקטעו את הרצף הלימודי- - -

קטי קטרין שטרית: שניה רם, נמצאת פה נציגת משרד הבריאות שתענה לי איך היא מאשרת באוניברסיטת תל אביב מבחן עם 350 סטודנטים.

קטי קטרין שטרית: איך היא מאשרת, היא לא מאשרת קייטנות עם 40 ילדים, היא מאשרת 350 סטודנטים, מבחן באוניברסיטת תל אביב.

קטי קטרין שטרית: אני רוצה לשמוע ממנה.

רם שפע: אני חוזר אליה תיכף כי היא חייבת לנו תשובות.

קטי קטרין שטרית: שתענה לנו על זה.

רם שפע: בבקשה.

רם שפע: משפט אחרון.

יוראי להב-הרצנו: יו"ר הוועדה, על הנושא הזה בקצרה, אני חושב שהפתרון הוא לא גורף, צריך להתאים אותו ממקום למקום וצריך לגשת לסוגיה הזאת ברגישות ובנחישות.

יוראי להב-הרצנו: אבל לא ייתכן, ואני אומר את זה כאן, שהמועצה להשכלה גבוהה, ור"ה, האוניברסיטאות, יסרבו לנהל שיח ומשא ומתן שמאפשר לסטודנטים לגשת לתקופת המבחנים בצורה ראויה, ועצם העובדה שהם מתעלמים, לפחות מהפניות שלי, אני לא יודע אם לך הם עונים קטי, הם מתעלמים מפניות של חברי כנסת ו- - - לנהל משא ומתן, בעיני זה לא ראוי.

קטי קטרין שטרית: יוראי יש לנו דרך, הם יבואו לוועדת כספים.

קטי קטרין שטרית: השבח לאל, אני חברה שם.

קטי קטרין שטרית: אבל אנחנו נציג את הדברים האלה.

יוראי להב-הרצנו: אבל זה המקום לדבר על זה.

קטי קטרין שטרית: מישהו אמר 'יתנו יקבלו, לא יתנו לא יקבלו'.

קטי קטרין שטרית: אתה מבין את זה?

דוברת: כן אבל המבחנים מתחילים כמו שאמרת עוד שבוע.

רם שפע: אוקיי, אנחנו רוצים לחזור לנציגת משרד הבריאות.

רם שפע: יש פה שתי התייחסויות חשובות, גם בהקשר למה שח"כ שטרית העלתה וגם באופן כללי ביחס לדיון שלנו ואלה דברי הסיכום שלך ואחר כך אנחנו נסכם.

קטי קטרין שטרית: למה שם הם לא מטילים סנקציות.

ד"ר אפרת אפללו: ח"כ אורלי פרומן אני ממש לא יודעת על מה את מדברת, משרד הבריאות לא אישר קיום מבחנים של 350 נבחנים, יש לנו נוהל בחינות מפורסם באתר, כתוב בפירוש כיתות מעל 150 מ"ר לא יותר מ-50 - - -

קטי קטרין שטרית: זאת ח"כ שטרית שהעלתה את זה, ויש סטודנטים באוניברסיטת תל אביב בכיתה של 350 שאמורים להבחן ביום רביעי.

קטי קטרין שטרית: תשלחו לשם משלחת.

ד"ר אפרת אפללו: חמור מאוד.

ד"ר אפרת אפללו: זה לא אישור.

ד"ר אפרת אפללו: סליחה, יש פה את המועצה להשכלה גבוהה, יש פה את האוניברסיטה.

ד"ר אפרת אפללו: משרד הבריאות פרסם נוהל הנחיות מאוד מפורט, מאוד ברור, אין שם שום איזכור למספרים שאת מדברת עליהם.

קטי קטרין שטרית: גם במעבדות יש מבחנים.

ד"ר אפרת אפללו: אני אומרת את זה פה וחשוב מאוד שישמעו, משרד הבריאות לא אישר לשום מוסד להשכלה גבוהה לקיים מבחן עם 350.

רם שפע: זה נושא לבדוק אותו.

רם שפע: אני בטוח שח"כ שטרית תבדוק את זה.

קטי קטרין שטרית: ברור.

רם שפע: אוקיי.

רם שפע: התייחסות לשאר הסוגיות?

ד"ר אפרת אפללו: כן.

ד"ר אפרת אפללו: באופן כללי אני רוצה להגיד שלא אמרתי שהנוער הוא לא אחראי.

ד"ר אפרת אפללו: זה ממש ממש דברים שהוצאו מהקשר.

ד"ר אפרת אפללו: אמרתי שקשה לאכוף.

ד"ר אפרת אפללו: אנחנו ראינו את זה וגם דיברנו על זה וגם ראינו תמונות גם ממסיבות סיום.

ד"ר אפרת אפללו: קשה.

ד"ר אפרת אפללו: אני לא מאשימה פה אף אחד, אני יודעת שזה משהו שהוא קשה וצריך לעשות מאמץ של כולם.

ד"ר אפרת אפללו: אני לא רוצה שיישמע מהדברים שלי שהוא נוער לא אחראי ואני חושבת שכל הדברים שנאמרו פה הם נכונים.

ד"ר אפרת אפללו: אמרתי שאנחנו מוכנים לאשר לינה בנוהל פנימיות, חבל שלא הקשבתם והוצאתם גם כן את הדברים מהקשרם.

רם שפע: לא, אנחנו שמענו, זה פשוט לא סיפק אותנו.

ד"ר אפרת אפללו: זה לא שאנחנו לא מאפשרים שום פעילות בשטח, זה לא שאנחנו מאפשרים שום פעילות בטבע, זה לא נכון.

ד"ר אפרת אפללו: יש שינויים, יש אתגרים, התקופה הזו מאתגרת לכולם, כולם צריכים לעשות את ההתאמות וכולם עושים אותם, ומקיימים ישיבות במספר מצומצם, עובדה שגם הוועדה הזו מתקיימת בזום ואנחנו לא מגיעים כולנו פיזית כי דברים משתנים וצריך לקבל את הדברים לתקופה הזו בצורה קצת שונה ולהבין שיש פה איזה שהוא אתגר שאנחנו כולנו מתמודדים איתו.

משה אבוטבול: את מבינה את הדאגה שלנו?

משה אבוטבול: זה מספיק מובן?

ד"ר אפרת אפללו: זה לא שלא אושר שום דבר, זה לא שמשרד הבריאות לא הקשיב ולא שמע.

ד"ר אפרת אפללו: אנחנו כל כך פתוחים, אנחנו כל כך מוכנים לשמוע, ובמקביל אנחנו צריכים למלא את התפקיד שלנו וזה לשמור על בריאות הציבור.

משה אבוטבול: כן אבל הדאגה שלנו מובנת?

משה אבוטבול: ההטרדות שלנו מובנות?

משה אבוטבול: אנחנו מספיק ברורים?

משה אבוטבול: זה חשוב לי לדעת האם אנחנו מספיק ברורים, הח"כים, בדאגה שלנו לבעיה.

ד"ר אפרת אפללו: אתם מאוד ברורים.

ד"ר אפרת אפללו: אנחנו כולנו באותה סירה.

ד"ר אפרת אפללו: השאלה אם אני גם ברורה, אם הדברים שאני אמרתי ברורים.

אורלי פרומן: מי צריך לקבל את ההחלטות?

רם שפע: אני חייב להגיד, ד"ר אפללו, אני מקבל את ההתייחסות שלך לגבי בני נוער, ואם הוצא מהקשרו שאמרת שהם לא אחראים ולא אמרת את זה, זה בסדר ורשמנו לפנינו.

רם שפע: יש לנו מספיק מחלוקות איתך ביחס למתווה הספציפי הזה, זה בסדר.

רם שפע: נפטור אותך מהעול הספציפי הזה.

רם שפע: אני מסכם.

רם שפע: תראו, אני אתייחס במילה לשני הנושאים הנוספים שהעליתם ואחרי זה באופן כללי לנושא הדיון שלנו פה היום.

רם שפע: אני חייב לומר לגבי פולין, עבר הרבה יותר מדי זמן מאז שח"כ שטרית העלתה את הנושא ומאז שעשינו על זה דיון, ואחרי זה בדקנו בדיון מעקב ופנינו למשרד החינוך ופנינו למשרד האוצר, וכמובן שמשרד האוצר מבחינתו אין בעיה תקציבית, רק שזה תקוע בחשבות, וכל מי שלא היה הרבה בדיונים של ועדות, אז זו התשובה הקבועה, וזה לא מספק אותנו.

משה אבוטבול: הייתי מוסיף שבזמן הזה כבר יכולנו ללכת ברגל לפולין ולחזור עד שמגיעות התשובות.

רם שפע: הייתי מצטרף אליך להליכה או לריצה כזו, נעשה את זה בהזדמנות אחרת.

קטי קטרין שטרית: רם, בזמן שאתה מדבר מסמס לי סטודנט את שם הקורס ואת החוג ששם יש 350 סטודנטים שאמורים להבחן ביום רביעי הקרוב באוניברסיטת תל אביב.

קטי קטרין שטרית: לא רק זה, גם הודיעו להם כבר מראש שהמרצים לא ייכנסו ואם יש למישהו שאלות, שיכתוב את זה על פתקית, יוציאו לו את זה החוצה, הוא יענה ויחזור בחזרה.

קטי קטרין שטרית: אתה מבין את זה?

קטי קטרין שטרית: זה להבדיל בין דם לדם.

קטי קטרין שטרית: המרצים מורמים מהעם, הם אסור להם להדבק.

משה אבוטבול: קטי, אלה שלא הכינו - - - יכולים להעתיק גם.

קטי קטרין שטרית: זה לא יאומן.

קטי קטרין שטרית: פשוט חוצפה.

רם שפע: ח"כ אבוטבול וח"כ שטרית, אני רוצה רק לחזק את הדברים שלכם.

רם שפע: אני מצטרף בעניין פולין ואומר לגבי הסטודנטים, הנושא שהעלית פה עכשיו על זה שהמרצים והמרצות מחריגים את עצמם קומם אותנו מאוד גם בשבוע שעבר.

רם שפע: התייחסנו לזה, אז זה התחיל באוניברסיטת אריאל ואני מבין שזה נכון לעוד מוסדות.

רם שפע: מופרך לחלוטין, לא הגיוני.

רם שפע: אני מאוד מקווה ואני אפנה עוד היום גם לנציגים של המל"ג וגם לור"ה וור"ם להבין אם הדבר הזה נכון ואם כן אני חושב שגם הסטודנטים יכולים לעשות פה מהלך מאוד משמעותי, לייצר מציאות אחרת, כי זה פשוט בלתי מתקבל על הדעת שהמרצים יחריגו את עצמם.

רם שפע: אני מאוד מקווה שזה פשוט לא נכון, ספציפית לגבי המבחן בתל אביב.

רם שפע: צריך לבדוק את הנושא הזה.

קטי קטרין שטרית: מבחן בסטטיסטיקה.

קטי קטרין שטרית: תבדקו.

רם שפע: באופן כללי אני כן רוצה לומר מילה לגבי המוסדות האקדמיים.

רם שפע: תראו, זה נכון שיש בעיית תחלואה מאוד מאוד מטרידה וצריך לעשות הכל כדי שכמה שיותר מבחנים יהיו מקוונים בזום ומרחוק.

רם שפע: אבל כן חשוב לי להגיד, כמי שמכיר היטב את האתגרים האקדמיים, ואתה התייחסת לזה גם מקודם.

רם שפע: יש מבחנים מסוימים שאקדמית זה בלתי אפשרי לא לקיים אותם בכיתה, ואני רוצה, כמי שהיה חבר במועצה להשכלה גבוהה גם לשמור על העצמאות של המוסדות בחלק מהנושאים להחליט לבד מה בלתי אפשרי לקיים, זה לא תפקידנו וזה גם לא תפקיד השר להשכלה גבוהה, להחליט למוסדות ברזולוציות האלה מה הם יכולים לעשות מקוון ומה הם לא יכולים לעשות מקוון.

רם שפע: אז בעיני, ואני מקווה שזה גם מוסכם על חברי הוועדה, צריך לעשות הכל כדי שכמה שיותר מבחנים לא יהיו במוסדות האקדמיים אבל לשמר גם למוסדות להחריג חלק מהמבחנים שיהיו ב- - -

יוראי להב-הרצנו: אתה בשיח איתם?

רם שפע: אני בשיח ישיר גם עם ור"ה, גם עם ור"ם וגם עם המל"ג.

רם שפע: אני מקווה שלא יגיע היום שמישהו מהם יעז לא לענות לי, בינתיים אנחנו עוד לא שם.

קטי קטרין שטרית: אנחנו ניתן לך את הגיבוי.

רם שפע: לגבי הנושא שדנו בו עכשיו, גם פה אני אומר את זה בשמכם, אם אני אומר משהו שלא מקובל על מישהו מכם תגידו לי.

רם שפע: אנחנו לקראת כאוס כללי בקיץ, ביחס לכל מה שקורה עם הילדים והנוער, וחוץ ממי שיש לו מסגרות בבית הספר של החופש הגדול, הילדים והנוער הולכים להסתובב ברחובות, ואני חושב שמשרד הבריאות ומשרד הבריאות בקבינט הקורונה שמתכנס כאן עכשיו, צריך להחריג את הפעילות בקיץ ויאפשר לארגוני הנוער ולתנועות הנוער לייצר פעילות שתשים את הנוער שלנו במסגרת ולא תאפשר לו להישאר בקהילה שלו.

רם שפע: הרי ברור לכולנו שהילדים לא הולכים להישאר בבית, הם הולכים לצאת, להסתובב בפארקים, ואני מבין שאתם חושבים שאם אתם לא תחליטו שהם בתוך מסגרת אז תהיה פחות תחלואה.

רם שפע: צר לי, זה לא המצב.

רם שפע: בעיני תהיה תחלואה ולצערנו מוגברת, אם הם יסתובבו ברחובות, בפארקים, אם יסתובבו במועדונים, אני לא יודע לאן הם ילכו, אבל אני חושב שעדיף לתת להם מתווה מחריג שהם יוכלו לצאת לפעילויות הקיץ שלהם מאשר שאף אחד לא ייקח אחריות.

רם שפע: אני מאד מקווה ששר הבריאות ושר החינוך יידרשו לפניה שלנו, שלי בשם כל ועדת החינוך של הכנסת, למצוא פתרון שיחריג את הפעילות הזאת, אחרת הקיץ יהיה בכאוס כללי.

רם שפע: אני סוגר את הדיון ומבטיח שאנחנו נעקוב אחרי זה.

רם שפע: הישיבה נעולה.

רם שפע: תודה רבה.